Ҳиқичоқни тўхтатишнинг 6 усули | ayol.uzayol.uz\nҲиқичоқни тўхтатишнинг 6 усули\nФойдали маслаҳатлар\t 10/04/2018 0 Sayt admini\nҲаммада ҳам баъзан ҳиқичоқ тутиш ҳолатлари бўлиб туради. Уни тўхтатиш учун ҳар хил усулларни қўллаб кўргансиз.\nОлимларнинг айтишича, ҳиқичоқ — бу нафас олиш функциясининг бузилиши билан кечадиган диафрагмаларнинг ғайриихтиёрий қисқариши ҳисобланади.\nАгар ҳиқичоқ бирон-бир касаллик туфайли пайдо бўлмаган бўлса, у ҳеч қандай хавф туғдирмайди. Лекин у узоқ вақт давом этса ёки номувофиқ пайтларда содир бўлса, бу албатта жуда ёқимсиз ҳолат.\nШунинг учун қуйидаги ишончли усуллардан бири ёрдамида ҳиқичоқдан қутулишга ҳаракат қилиб кўринг.\nНафас олинг (ёки нафас олманг)\nНафас олиш билан боғлиқ кўплаб усуллар мавжуд. Бу чуқур нафас олиш ёки аксинча нафасни ушлаб туриш бўлиши мумкин. Ҳар қандай ҳолатда ҳам, бу усулларнинг мақсади битта — мияни чалғитиш ва уни дифрагмаларни қисқартириш учун асаб импулсларини юборишни тўхтатишга мажбур қилиш.\nСув ичишда сиз ютиш ҳаракатларини амалга оширасиз, бу эса ўз навбатида нафас олиш жараёнидаги вақтинча ўзгаришларни келтириб чиқаради. Бу диафрагмаларнинг қисқаришини тўхтатиши мумкин.\nБирон-бир овқат енг\nҲар бир оиланинг ҳиқичоққа қарши қўллайдиган ўзига хос усуллари бўлади. Кўпинча бу бир қошиқ шакар ёки лимон бўлаги бўлиши мумкин. Аслида бунинг унчалик катта аҳамияти йўқ, чунки улар сизнинг нафас олишингизга таъсир кўрсатиш воситаси бўлиб хизмат қилади.\nТилингизни чиқарганингизда сиз димоғингизнинг орқа қисмига ва товуш пайчаларига стимул берган бўласиз, бу эса сизга бироз енгиллик бериши мумкин.\nБуни сиз бировнинг ёрдамисиз амалга оширолмайсиз албатта. Енгил ва энг асосийси самимий қўрқув сизга икки сабабга кўра ёрдам бериши мумкин. Биринчидан, асаб тизимидаги стресс нафас олишнинг бузилишига олиб келади, иккинчидан, у мияни чалғитиши мумкин ва мия дарров ҳиқичоқни тўхтатади.\nҲиқичоқни енгишнинг энг кенг тарқалган усуллари кафтларни қисиш, чимчилаш ёки бир-бирига уриш — бир сўз билан айтганда, оғриқли таъсир кўрсатиш ёрдамида асаб тизимини чалғитувчи ҳар қандай усул ҳисобланади.


Тошкент портлашларидан 10 йил ўтиб…. | МУҲАММАД СОЛИҲ\nПоделиться "Тошкент портлашларидан 10 йил ўтиб…."\nАммо, бундан 10 йил муқаддам – 1999 йилнинг 16 февралида Тошкент марказида шундай гумбирлаш эшитилганда, марказдаги матбуотчилар уйида ўтирган сиёсатдан яхшигина хабардор амалдор журналистлар ҳам дастлаб: “Шу атрофда бўлаётган қурилишлардан бирининг девори қулади-ёв… ”, деган тахминни айтган эди.\nХўп, агар бу мамлакат раҳбари — президент Каримовга қарши қаратилган ҳужум экан, нега унда фақат Вазирлар Маҳкамаси биносига эмас, яна бошқа тўрт бинога ҳужум қилинди?\nБу — шу кунгача жўялироқ жавоб тополмаганимиз бирламчи саволлар.\n— Мен танишмаганман. Менга кўрсатишмади. Менинг бу ҳукмни бекор қилишларини сўраганимнинг сабаби ҳар битта шахс агар унга айблов қўйилган бўлса¸ судда унинг ўзи жавоб бериши керак¸ дейди Салима Қодирова.\nҲюман Райтс Уотч — расмий Тошкентнинг бу даъволарининг қандай далилларга асосланганини шу кунгача аниқлашга уриниб келаётган ташкилотлардан бири.\n— Албатта, ҳукуматда бу воқеаларга оид аниқ маълумотлар борлигини ҳеч ким инкор қилмаса керак. Аммо бирор ҳуқуқни ҳимоя қилиш ташкилотида бу ҳақдаги аниқ маълумотларни кўриш имкони йўқ. Шу жумладан¸ бизнинг ташкилотда ҳам.\n— 16 феврални ким қилди деса¸ ҳақиқатда Оллоҳ розилиги учун Абдували қори акани чиқариш учун унинг шогирдлари қилди¸ лекин давлат бундан 100 фоиз курсда ( хабардор — муҳ.) эди. Именно Йўлдош Шералиев¸ Рустам Иноятов курсда эди¸ деган эди Зайниддин Асқаров.\nУндан кейин эса — 2004 йилда Тошкент шаҳри ва вилояти, Бухоро вилояти ва яна бошқа жойларда кетма-кет портлашлар содир бўлди.\n— Ўзбекистон ҳукумати 1999 йилги портлашлардан минглаб мўътадил мусулмонларга қарши репрессиясининг асосли сабаби сифатида фойдаланмоқда. Бу воқеаларни баҳона қилиб, минглаб тинч мусулмонларни давлат душмани, экстремист тамғаси остида қамади, тазйиққа олди ва ҳануз тазйиқ қилмоқда.\n— Бир нарсани эълон қилмоқчиманки¸ Ўзбекистонда яқинда шу даражада қатлиом¸ жиҳод бошланадики¸ буни на Каримов¸ на БМТ тўхтата олади. Чунки жуда қаттиқ тайëргарлик кетаяпти. Бизнинг йигитларимиз бу жиҳод йўлидан қайтмайди.\nКейин эса кўлами ва жумбоқлиги жиҳатдан аввалги воқеалардан ўн чандон ошиб тушган — 2005 йил Андижон воқеалари содир бўлди ва буни ҳам хориждан кўмак олган, жуда яхши тайёргарлик кўрган, яна ўша радикал, диний экстремистик гуруҳ амалга оширгани айтилди.\n— Бу жиноят иши судга юборилиб¸ Олий суд томонидан тегишли ҳукм қабул қилиниб¸ шу ҳукм қонуний кучга кирган эди¸ дейди Ўзбекистон бош прокуратураси матбуот котиби.\n— Мен Тоҳир Йўлдошнинг Ислом Каримовга ишлашига ишонаман. Балки бу одамларга ғалати туюлиши мумкин. Жума Намангоний деган шахсни америкаликлар эмас¸ балки кучайиб кетишидан хавотирга тушган Тоҳир Йўлдошнинг ўзи портлатиб¸ ўлдириб юборган¸ деган тахминий маълумотномага кўзим тушган эди. Бу тахминий маълумотнома Ўзбекистон республикаси президентига ëзилган эди¸ деган эди Ўзбекистонни тарк этган миллий хавфсизлик хизматининг собиқ жосуси Икром Ёқубов.\n— Уларнинг бирортасида на хорижда¸ на бошқа ерда террор ўтказиш нияти йўқ эди. Керак бўлса Жумабой ака билан Тоҳир Йўлдош билан бировни ўлдириш учун Ўзбекситонга қуролли куч билан¸ ўлим билан кириб бориш ҳеч ҳолатда бўйнида йўқ эди. Ҳамманинг биттаю битта орзуси юртига кириш¸ ота-онаси¸ фарзандларини олдида бўлиш эди¸ деган эди Мўминжон Ўринбоев.\n— Исломий ҳаракат ичида шунақа фикрдаги инсонлар доимо бўлган. Яъни Каримов режими билан демократик йўллар билан курашиб бўлмайди¸ қурол билан курашиш керак деган кайфиятдаги инсонларнинг орасига шу ғояни ташлаб¸ то охиригача кузатиб бориб¸ буни уларнинг қўли билан портлатишган.\n— Билмаганларимиз шу қадарки, бунинг ўрнига билганларимизни санаш осон – деярли ҳеч нарса билмаймиз.\nНаписал: Admin // Солиҳ ҳақида, Терроризм, Ўзбекча // Июль 14, 2010\n← «Ўзбеклашган » Интерпол «Орзу қилишдан тўхтаманг» («Озодлик» саволларига жавоблар) →


Фото: Ҳинд киносаноатидаги машҳур опа-сингил ва ака-укалар | Dunyo News | Дунё янгиликлари. Ўзбекистон ва дунёдаги барча янгиликлар. Сўнги хабарлар. Сўнги янгиликлар\nФото: Ҳинд киносаноатидаги машҳур опа-си...\n14:45 / 02 Apr\nБолливуд юлдузи сифатида яхши таниш бўлган туғишган юлдузлар ҳақида маълумот бериб ўтамиз.\nСанни ва Бобби Деоллар\nДхармендранинг Ҳема Малинидан аввал ҳам турмуши бўлган. Биринчи рафиқаси Пракаш Каур Санни ва Бобби Деолларни дунёга келтирган. Аксарият юлдузлар сингари ака-укалар ҳам киносаноатда карьера қилишга қарор қилган. Бобби акасидан аввалроқ суратга тушган ҳамда «Севгининг абадий эртаги» фильмида отасининг болалиги ролини ижро қилган. «Севгининг кучли» фильмида дебют роль ижро қилган Санни эса шундан кейин фаол суратга туша бошлаган. Бир қанча лойиҳаларда иштирок этганига қарамай, Бобби акасича, киносаноатда муваффақиятга эриша олмаган. Вақт ўтиши билан Саннининг ўзи фильм суратга олишни бошлаган ва укасига ҳам ижро қилиш учун роль беришга ҳаракат қилган.\nКажол Девган ва Таниша Мукержи\nТанужа ва Шому Мукержининг фарзандлари ҳам ота-онаси сингари санъатни танлаган. 1975 йилда дунёга келган Кажол 16 ёшида «Ҳақиқий севги» фильмида суратга тушган. Фильмлари мухлислар қалбидан жой олган актриса ҳар бир ижросидан кейин машҳурликка эришиб борган. Ажай Девган билан суратга олиш майдончасида танишган жуфтлик турмуш қуришга қарор қилган. 20 йилдан буён бирга яшайдиган юлдузларнинг икки нафар фарзанди бор. Актёр ва актрисанинг ҳар иккаласи ҳам вақтини оиласига бағишлашга ҳамда фаолиятини ҳам ташлаб қўймасликка ҳаракат қилади. Илк марта 2003 йилда суратга тушган синглиси Таниша эса Кажолчалик машҳурликка эриша олмаган. Мухлислар, томошабин ва ОАВ уларни таққослаб, Танишани истеъдоди йўқ деб атаган.\nНутан Бехл ва Танужа\nШобхна Самарт ва Кумарсен Самартнинг фарзандлари Танужа ва Нутанни мухлислар яхши танийди. Илк бор 1950 йилда суратга тушган Нутан «Сима» фильмидаги ижроси сабаб Filmfare мукофотини ҳам қўлга киритиб улгурган. Муваффақиятга эришишда давом этаётган актриса 1991 йилда кўкрак саратонидан вафот этган. Опаси билан бирга «Бизнинг қизимиз» фильмида дебют роль ижро қилган Танужа 1965 йилда «Ой ва қуёш» фильмида ҳам суратга тушган. Бир қанча фильмларда асосий ва иккинчи даражали қаҳрамонни гавдалантирганидан кейин икки марта Filmfare мукофотини қўлга киритган. Шомуга турмушга чиққан актриса Кажол ва Танишани дунёга келтирган. Ажрашганидан кейин эса қизларининг тарбияси билан банд бўлган. Опа-сингиллар орасида Нудан кўпроқ муваффақиятга эришган. 5 марта Filmfare’ни ва Падма Шри мукофотини қўлга киритгани эса бунинг исботи.\nКаришма ва Карина Капур\nРандҳир Капур ва Бабитанинг қизлари ҳам Болливудда етарлича муваффақият қозониб улгурганлардан. 1991 йилда илк бор суратга тушган қизларнинг тўнғичи Каришма ўзига хос ташқи кўриниши ва қадди-қомати, яхши рақсга тушиши билан етарлича эътибор тортиб улгурган. Ҳақиқий машҳурликка 1996 йилда «Раджа Ҳиндустани» фильмида Амир Хон билан суратга тушганидан кейин эришган. Айнан мазкур роли сабаб у Filmfare мукофотини «Энг яхши актриса» сифатида қўлга киритган. Актриса турмушга чиққанидан кейин фаолиятида ижодий танаффус кузатилган. 2000 йилдан суратга тушишни бошлаган Карина эса «Гоҳи шодлик, гоҳи ғам», «Мен Премнинг маъшуқасиман» ва бошқа фильмлардаги ижросидан кейин етарлича танилиб улгурган. Мукофотлар қўлга киритиш ва машҳурликка эришиш борасида опасидан ўзиб кетган Капур хоним Болливуд юлдузи Саиф Али Хон билан турмуш қурган. Айни вақтда иккинчи марта ҳомиладор бўлган актриса оиласи ва карьерасини мувозанатда ушлашга ҳаракат қилади.\nРиши, Рандхир ва Ражив Капурлар\nКришна Капур билан турмуш қурган Раж Капурнинг уч ўғил ва икки нафар қиз фарзанди бўлган. Ўғиллари қизлардан фарқли ўлароқ санъат билан ҳаётини боғлашни истаган. Тўнғич фарзанд Рандхир болалигида «Жаноб 420»да суратга тушганини айтмаганда, ҳақиқий фаолиятини 1971 йилда бошлаган. 1987 йилдан бошлаб актёр ижодида ўн йиллик танаффус кузатилган. 1997 йилдаги ижроси эса муваффақиятсиз чиққан. 1999 йилдаги «Она» фильмининг натижаси эса унчалик ёмон бўлмаган. Ришини дебютининг ўзиёқ унга омад келтирган. «Бобби» фильмидаги ижроси сабаб машҳурликка эришган актёр суратга тушиш ва ижоддан тўхтамаган. Нита Сингх билан турмуш қурган ўғли Ранбир ҳам касб борасида отасидек танлов қилган. Миллионлаб мухлисларнинг меҳрига сазовор бўлган Риши Капур 2020 йил 30 апрелда вафот этган. 1983 йилда суратга тушишни бошлаган Ражив ҳам бир қанча уринишига қарамай, Ришичалик машҳур бўла олмаган. У 2021 йил 9 февраль куни миокард инфарктидан вафот этган.\nСалмон Хон, Арбааз ва Сохаил Хон\nСалмон Хоннинг Арбааз ва Сохаил Хон исмли икки нафар укаси бор. Улардан биринчи бўлиб табиийки, Салмон суратга тушишни бошлаган. Дебют роли 1989 йилда бўлган актёр карьерасининг иккинчи йилидаёқ Filmfare мукофотини қўлга киритган. Режиссёрлар уни фильмнинг муваффақиятли чиқиши гарови деб ҳисоблаган ва ижро қилиш учун таклифлар сони узилмаган. Укаси Арбааз эса илк бор 1996 йилда экранда кўриниш берган. У ҳам Filmfare’ни қўлга киритгани билан акаси сингари мухлислар қалбидан жой ололмаган. Шундан кейин Arbaaz Productions кинокомпаниясини ташкил қилган. Сохаил Хон акаларидан фарқли ўлароқ, карьерасини режиссёрликдан бошлаган. 2002 йилда эса актёр сифатида иштирок этган фильм тақдим қилинган. Акалари сингари киносаноатда машҳурликка эриша олмаган Сохаил шахсий ҳаётда улардан омадлироқ ҳисобланади.\nРаж, Шамми ва Шаши Капур\nПритхвираж Капур ва Рамсарнинг турмушидан 6 нафар фарзанди бўлган, улардан 2 нафари вафот этган. Болалиги театр ва суратга олиш майдончаларида ўтган Раж нафақат актёр, балки режиссёр сифатида ҳам фаолият олиб борган. Шамми Капур ҳам карьерасини «Притхви» театрида бошлаган, 50 йилларда эса кинода суратга туша бошлаган. Фаолияти давомида Ражчалик машҳурликка эриша олмаган Шамми 2011 йилнинг 14 августида вафот этган. Ака-укаларнинг кенжаси Шаши ҳам карьерасини театрда роль ижро қилишдан бошлаган. 1961 йил фильмда дебют роль ўйнаган актёр 70-80 йилларда ҳинд киносидаги энг яхши актёрлардан бири бўлган. Хорижий фильмларда суратга тушган Шаши америкалик ва британиялик ижодкорлар билан ҳамкорлик қилган. Муваффақият борасида Раж режиссёр, Шаши эса актёр сифатида етакчи бўлган.\nСаиф Али Хон ва Соха Али Хон\nШармила Тагор Мансур Алихон Патауди билан турмуш қурган. Саиф Али Хондан кейин, Соха Али Хон дунёга келган. Актёр сифатида яхши маълум бўлган Саиф Али Хон 1991 йилда Амрита Сингх билан турмуш қурган. Дебют роли 1993 йилда бўлган актёр фаолияти давомида бир қанча эсда роллар ижро қилган ва нуфузли киномукофотлар билан тақдирланган. Айни вақтда ҳам суратга тушишда давом этаётган актёр иштирокидаги деярли барча лойиҳалар муваффақиятли чиқади. Синглиси Соха эса илк марта 2004 йилда суратга тушишни бошлаган. Киносаноатда муваффақиятга эриша олмаган Соха 2015 йилда Кунал Кхем билан турмуш қурган. Тўйида акаси ва унинг рафиқаси Карина Капур ҳам иштирок этган.\nПужа ва Алия Бхатт\nМахеш Бхаттнинг фарзандлари орасида Пужа катта, Алия эса кенжа фарзанд ҳисобланади. Пужа 1989 йилда ижро қилган дебют роли учун Filmfare мукофотига сазовор бўлган. 1991 йилдаги «Юракка буйруқ бериб бўлмайди» фильми омадли чиққан актриса 2001 йил мухлисларга сўнгги марта кўриниш берган. Шундан кейин фаолиятини режиссёр ва продюсер сифатида давом эттирган. Алия Бхатт эса болалигида илк бор 1999 йилда суратга тушган. Ўсмирлигидаги дебюти эса 2012 йилда бўлган. Каран Жоҳар суратга олган «Йил талабаси» актрисани машҳурликка эришишига сабабчи бўлган. Алия актрисаликда опасини ортда қолдирган, Пужа эса киносаноатда продюсер ва режиссёр сифатида ўз ўрнини топган.\nОиласига катта бойлик қолдирган Болливуднинг марҳум актрисалари (фото)\nБолливуд юлдузи Мадҳури Дикшит ҳақида кўпчилик билмайдиган маълумотлар (фото)\n22:15 | 17 Apr\n17:58 | 17 Apr\n17:16 | 17 Apr\nБаландликдан қўрқадиганлар ўта учун қўрқинчли видео: ТикТок чи Озод Хуррамов Дубайдаги осмонўпар бинодан сакраб, шаҳар узра "парвоз қилди" (видео)


Ўшанда мени олдинги ва ҳозирги қалби тоза ўз ишининг фидойиси Худайназарова Ферузахон устозим қабул қилдилар. Синфига кириб борар эканман, менда озгина қўрқинч, ҳаяжон бор эди. Менга буларни енгишга устозим кўмак бердилар. Ҳозирга келиб 10 “Б” синфда таълим олмоқдаман ва бизнинг синфга ҳар хил муаммо, тўсиқлар учраса, устозимнинг ёрдами билан енгиб ўтмоқдамиз. Ферузахон устозда шундай бир мардларча хислат борки, у ҳам бўлса кечиримликдир. Баъзида ёшлик қилиб ўзимизни катта инсонлардек тутиб нотўғри ишимизни ҳам тўғри деб қиламиз. Охирида панд еймиз, бунда бизга устоз жуда ҳам катта ёрдам берадилар. Фақатгина ёрдам бериб қолмай, балки биз хато иш қилганимизни яхши йўл билан тушунтирадилар. Устозим жуда матонатли, жасур ва иродалидир. Устозимнинг ҳақиқий аёл кишилар каби 40та жони бор.\nУстознинг фарзандлари бор. Улар ҳам мактаб ўқувчисидир. Биз синфимиз билан 2- қизи Шохсанамни характерини устозимизнинг характерига ўхшатамиз. Ҳозирда у қиз 8- синф ўқувчиси. Устозимиз она-тили ва адабиёт фанидан дарс берадилар. Яқинда биз сўз мулкининг султони буюк мутаффаккир Мир Алишер Навоийнинг таваллуд айёмига бағишланган кичкина тадбир ўтказдик. Бу тадбирда устозимнинг ёрдамлари жудда катта эди.\nЯна бир устозим ҳақида гапиришни хоҳлар эдим. У устоз эса Наргизахон устоздир. Гарчанд, бу устозни таниганимга бир йил бўлган бўлса-да, менинг мехрим-хурматим жуда баланд. Мен бу икки устозимни ўз онамдай кўраман. Шуни айтсалар керакда, “устоз ўзингни ота-онангдай,” деб. Халқимизда шундай мақол бор “устоз отангдан улуғ”. Бизнинг келажак ҳаётимизда ва яхши инсон бўлиб етишишимизда бу устозлар жуда катта роль ўйнайди. Ҳар доим бизга устозимиз шундай сўзни такрор ва такрор айтадилар “Сизлар менинг ва ота-онангизнинг кўзига ҳали ҳам ёш боласизлар”, деб. Рост экан, гарчанд бу сўз аччиқ бўлса ҳам. Устозимнинг бошқа устозлардан ажратиб турадиган хислати оддий, содда, ўз касбининг фидоий инсонидир. Мен бу хислатларини жуда ҳурмат қиламан. Минг бор сизга таъзим, азиз Устозлар!\n10 “Б” ўқувчиси\nTags: №5, З.Солиева


Она икки нафар фарзанди билан ис газидан заҳарланиб вафот этди - UzNews.uz\nНавбатдаги ис газидан заҳарланиш ҳолати Наманган вилояти Уйчи туманида содир бўлди.\nФВВнинг хабарига кўра, 17 ноябрь куни соат 03:10ларда Наманган вилояти Уйчи тумани “Дўстлик” МФЙда жойлашган уйлардан бирида 4 нафар фуқаро ис газидан заҳарланган. Воқеа жойида хонадон соҳибининг турмуш ўртоғи ва икки нафар фарзанди вафот этган, хонадон соҳибининг ўзи эса туман шифохонасига ётқизилган.\nМудҳиш воқеа сабаблари ўрганилганда, хонадонда қўлбола ясалган иситиш печига пропан газ баллони резина шланг орқали уланиб уй ичида фойдаланилгани аниқланган.\nМазкур ҳолат юзасидан дастлабки тергов суриштирув ишлари олиб борилмоқда.


Кириш имтиҳонларидаги тестлар қай даражада соддалаштирилиши очиқланди | Qalampir.uz\nКириш имтиҳонларидаги тестлар қай даражада соддалаштирилиши очиқланди\nЖамият\t19 Май 16:37 17410\nАввалроқ, 2020-2021 ўқув йили учун тайёрланаётган тест синовлари соддалаштирилиши ҳақида хабар берган эдик. Давлат тест маркази тестлар қай даражада соддалаштирилиши бўйича қўшимча маълумот берди.\n2020-2021-ўқув йили учун ўтказиладиган олий таълим муассасаларининг бакалавриатига кириш тест синовларида тест топшириқлари бўйича қуйидаги ўзгаришларни амалга ошириш режалаштирилмоқда.\nАввалги йилларда ўтказилган тест синовларида фанлардан 6 тагача биринчи қийинлик даражасидаги тест топшириқлари берилар эди. Бу йилдан бошлаб ҳар бир вариантда қўлланиладиган биринчи қийинлик даражасидаги тест топшириқлари сони ўртача 10 тагача етказилмоқда.\nАбитуриентлар тест топшириқларини мантиқий фикрлаб, тезда тушунишлари учун жорий йилда ҳам тарих, география фанлари каби чет тили (инглиз, немис, француз) фанларидан ҳам расмли тест топшириқлари шакллантирилмоқда.\nОна тили (ўзбек, рус, қорақалпоқ) ва адабиёт фанидан мустақил ўқиш учун тавсия қилинган бадиий асарлардан тест топшириқлари сони кўпайтирилади.\nШунингдек, абитуриентларнинг мантиқий фикрлашини ривожлантириш мақсадида матнли тестлар, яъни матн устида ишлаш билан боғлиқ бўлган тест топшириқлари тузилмоқда.\nФизика фанидан ҳам назарий тест топшириқлар сони оширилган ҳолда биринчи қийинлик даражасидаги тест топшириқлари сони 6 тадан 10 тагача кўпайтирилмоқда.\nЭслатиб ўтамиз, жорий йилда олий таълим муассасаларига кириш имтиҳонларини 2 та асосий фандан тест олиш орқали ўтказиш режалаштириляпти.\n01 Июнь 08:05 36797\n31 Май 17:47 21805\n02 Июнь 19:50 21603\n31 Май 15:42 20363\n31 Май 18:09 20033


Samsung дунёда биринчи бўлиб UFS форматли хотира карталарини тақдим этади - Terabayt.Uz\nSamsung дунёда биринчи бўлиб UFS форматли хотира карталарини тақдим этади\nХотира карталарини ўқувчига таништиришнинг ҳожати йўқ, 15-20 йилдирки, биз учун сувдек заруриятга айланиб улгурди. Бироқ сўнгги йиллар ичида карталар тубдан ўзгармади, фақат ҳажми ошди. 4K-контент оммалашуви ва узатиш тезлиги ортганини ҳисобга олиб Samsung компанияси хотира картасининг янги форматини ишлаб чиқди. Эслаб қолинг: янги формат Universal Flash Storage (UFS). UFS картани юқори сифатли сурат олувчи мобиль қурилмаларда, 3D камера ва экшн камерада, шунингдек, квадрокоптерда ишлатиш мумкин.\nБундай карталарнинг маълумот ўқиш тезлиги SSD дискларникига тенглашади – 530 МБ/с. Бу сон microSD форматли энг яхши карта тезлигидан беш баробар ортиқдир. Кетма-кет ёзиш тезлиги эса 170 МБ/с бўлиб, microSDга нисбатан 2-3 марта тезроқ.\nSamsung таъкидлашича, 256 ГБ ҳажмли янги UFS карта маълумотни ўқишда сониясига 40 минг киритиш-чиқариш операциясини бажаради. Бу кўрсаткич microSDникидан 20 марта ошиқроқ. Маълумот ёзишда эса киритиш-чиқариш операциясини бир сонияда 35 мингта бажаради ва microSD картадан 350 баробар устунликка эришади.\nАйтиб ўтиш лозимки, янги карта ўлчами microSD ўлчамига тенг. Яқин келажакда “Самсунг” ўз қурилмаларига янгича карта ўрнатиб чиқаришини башорат қилиш қийин эмас. UFS карта 256, 128, 64 ва 32 ГБ версияларда чиқади.\n#microSD #Samsung #хотира #хотира картаси


14 январь, 2017, 01:06\nАввал хабар берганимиздек, Эрон чемпионати иштирокчиси Теҳроннинг "Истиқлол" клуби Ўзбекистон терма жамоаси ва "Локомотив" клуби ярим ҳимоячиси Сервер Жепаровга бир ярим йиллик шартнома таклиф қилиши кутилаётган эди.\nФорс нашрлари терма жамоамиз аъзоси "Истиқлол" клубида бир йил муддат давомида ижара асосида тўп суриши мумкинлиги ҳақида хабар тарқатди. “Тасним” ахборот агентлиги ҳам бу хабарни тасдиқлаб, Эрон клуби футболчи учун 800 минг евро миқдоридаги маблағ сарфлаши ҳақида маълумот берди.\nБироз аввал, "Истиқлол" клубида фаолият олиб борадиган ишончли манбанинг SPORTS.uz ахборот порталига маълум қилишича, томонлар шартнома имзолаш борасида якуний қарорга келишган. Хабарга қўшимча қилинишича, Сервер Жепаров бугун Теҳрон шаҳрига етиб боради.\nБироқ, Сервер Жепаровнинг Эрон клуби билан шартнома имзолаши ҳақида Тошкентнинг "Локомотив" ва Теҳроннинг "Истиқлол" клублари, шунингдек футболчининг ўзи ҳам расмий маълумот бермаган.


Экспорт қилувчилар учун солиқ миқдори камайди\n30.11.2018 09:47 0 363\nЎзбекистон Республикаси Президенти «Маҳаллий ишлаб чиқарувчиларнинг экспорт салоҳиятини янада рағбатлантириш чора-тадбирлари тўғрисида»ги Фармонни қабул қилди. Бу ҳақда Адлия вазирлигининг «Ҳуқуқий ахборот» каналида хабар қилинди.\nФармонга мувофиқ, 2019 йил 1 январдан бошлаб товарлар (ишлар, хизматлар)ни реализация қилишдан тушган умумий тушумида экспорт улуши 15 фоиздан юқори бўлган юридик шахслар солиқ солинадиган базани:\nтоварлар (ишлар, хизматлар)ни экспортга реализация қилиш ҳажмига тўғри келадиган фойда қисми юзасидан юридик шахслардан олинадиган фойда солиғи бўйича;\nтоварлар (ишлар, хизматлар)ни экспортга реализация қилиш ҳажмига тўғри келадиган қисми юзасидан ягона солиқ тўлови бўйича камайтирадилар.\nУшбу имтиёзлар қўлланилиши натижасида тўланмаган маблағлар қуйидаги ҳолларда пеня ҳисобланган ҳолда ундирилади:\nтоварлар (ишлар, хизматлар) экспорти фактини тасдиқловчи ҳужжатлар мавжуд бўлмаганда;\nтоварлар экспорт режимига чиқарилган кундан бошлаб 180 кун мобайнида валюта тушуми таъминланмаганда.\nфармон Президент экспорт\nЖамият Кеча, 10:25\nДавлат тилини ривожлантириш департаменти ташкил этилди\nИқтисодиёт 21/10, 19:32\nХориж 21/10, 10:57\nНавбатсиз кириш учун ногиронлар аравасига ўтирган келинчак...\n«Ўзбекистон учун уятли ҳолат». Пул бола ҳаётидан афзалми?


21:36 / 20.06.2017 14828\nСегунда иштирокчиси бўлмиш «Уэска» клуби бош мураббийи, ўз футболчиларидан бирига ўйин вақтида бош билан зарба берган Хуан Антонио Анкела клубни тарк этди. Бу ҳақда «Уэски» матбуот хизмати хабар тарқатган.\nУшбу мураббий Примерага ўтиш ўйинлари доирасида «Хетафе»га қарши кечган ўйин (0:3) вақтида, 55-дақиқада футболчилардан бирини захирага олган, футболчи эса бундан қаттиқ норози бўлганди. Натижада мураббий унинг олдига бориб, унга бош билан зарба берган, клуб ходимларининг аралашуви муштлашувнинг олдини олганди.\nКаталон клуби сайтида айтилишича, Хуан Антонио Анкела кейинги мавсумда у клубда ишламайди. У шартномани узайтиришни истамаган. 21 июнь куни клуб раҳбарияти матбуот анжумани ўтказади ва истеъфо ҳақида расман эълон қилади.\nКучли бешликнинг учта чемпионатида навбатдаги тур йирик ҳисоблар билан бошланди\nЛа Лига. "Барселона" "Уэска" дарвозасига 8та гол урди


Мақтааралда 7та мактаб қурилмоқда\nМақтаарал туманидаги 7та мактабда қурилиш ишлари олиб борилмоқда. Яқин кунларда 300 ўринли К. Укибаев ва Қ. Қайсенов номидаги ҳамда 200 ўринли 5та мактаб, яъни С. Датули, “Мақтажан”, Қ. Абдалиев, Қ. Аманжўлов, Т. Бигелдинов номидаги мактабларининг ўқувчилари замонавий илм даргоҳида таълим олишга муваффақ бўладилар.\nБу иншоотларнинг иккитаси жорий йилда, бештаси келаси йили фойдаланишга топширилади. Шунингдек, туманда кўплаб ижтимоий объектларнинг қурилишини бошлаш учун лойиҳа-смета ҳужжатлари тайёрланмоқда. Чунончи, бу йил 3та мактаб ва битта спорт мажмуаси, Мирзакент ҳокими девони биноси, 2та Маданият уйи ва битта кутубхонанинг лойиҳа-смета ҳужжатлари тайёрланмоқда.\nТаъкидлаш жоизки, бунга қадар туманда қирққа яқин лойиҳа-смета ҳужжатлари тайёрланган. Улар орасида Мирзакентдаги марказий стадионни қайта қуриш, Мақтаарал қишлоқ округи Озодлик аҳоли манзилида отчопар барпо этиш лойиҳалари ҳам бор.\nМақтаарал тумани ҳокимининг матбуот хизмати, 2019-05-27, 19:38 115


Тошкентлик мураббий нимадан норози? – O'zbekiston Milliy paralimpiya qo'mitasi\nХабарингиз бор, пойтахтимиздаги Республика сув спорт турларини ривожлантириш марказида сув полоси бўйича мавсумнинг илк мусобақаси бўлиб ўтмоқда. Унда эркаклар 7 та, аёллар 4 та жамоа бўлиб баҳсларга киришдилар.\nМиллий олимпия қўмитаси раҳбари ватерполчилар чиқишларини таҳлил қилиш, мураббийлар билан ўзаро фикр алмашиш учун марказга ташриф буюрди. МОҚ раҳбари мусобақа ташкилотчилари, мураббийлар билан суҳбатлашиб, уларни қийнаётган муаммолар, камчиликлар ҳақидаги фикрлари билан қизиқди.\nМусобақа регламентига киритилган ўзгартиришдан норози бўлган тошкентлик мураббий МОҚ раҳбарига ўз эътирозини билдирди. Фурсатдан фойдаланиб, Республика сув спорт турлари бўйича ИБЎОЗСМ катта мураббийи Наталья Рустамова билан суҳбатлашдик. Мураббийнинг айтишича, мусобақа жараёнида регламентга ўзгартириш киритилган, натижада унинг жамоаси совринли ўринлар учун курашиш имкониятидан маҳрум бўлган. Вазият ҳақида иккинчи томоннинг ҳам фикрини билиш учун Олег Плетневни суҳбатга тортдик. Мутахассисдан регламент ўзгартирилишига нима сабаб бўлгани ҳақида изоҳ сўраганимизда, у иштирокчи жамоалар мураббийлари ва ҳакамлар билан бу борада якдил қарорга келишгани, ўз-ўзидан бундай қилишга ҳаққи йўқлигини таъкидлади.\nУшбу масала бўйича махсус комиссия тузилади ва ўрнатилган тартибда батафсил кўриб чиқилади, барча томонлар фикрлари тингланиб, якуний қарор қабул қилинади.\nУмид қиламизки, турнир ташкилотчилари ва сув спорт турлари бўйича Республика Олий спорт маҳорат мактаби раҳбарияти ушбу масаладан ўзига тегишли хулоса чиқариб олишади ва келажакда ташкилий масалаларга янада масъулият билан ёндашади.\nШунингдек, ташриф давомида МОҚ раҳбари сув полоси бўйича эркаклар ва аёллар терма жамоалари катта мураббийлари билан ҳам мулоқотда бўлди. Аммо суҳбат давомида мутахассисларимизда ташкилий масалаларни аниқ ҳал қилишда тажриба ва ўзига бўлган қатъий ишонч етишмаслиги кўзга ташланди. Таъкидлаш керакки, бундан буён мураббийлар вазиятга жиддий ва профессионал тарзда ёндашишлари талаб этилади. Зеро бугунги кун талаби ҳам айнан шу.\nЮбилей муборак бўлсин!


ЯСТ тўловчиси бўлган хусусий корхона савдо ва умумий овқатланиш фаолияти билан шуғулланиб келади. 2013 йилда фаолиятимиздаги айрим сабабларга кўра ҳисобрақамимизга келиб тушган тушумларнинг аксарият қисми асосан бюджетга солиқ ва мажбурий тўловларни тўлашга кетиб қолди.\nШу тариқа корхонамизда ходимлар иш ҳақидан 2 500,34 минг сўмлик қарздорлик ҳосил бўлди. Ходимлар бу қарздорликни корхонамиз фойдасига қолдиришга рози бўлишди.\nШу ҳолат қонуний бўладими ва ушбу вазият бўйича қандай бухгалтерия ўтказмаларини амалга ошириш керак бўлади?\nЯшинбой Носиржонов, корхона бухгалтери.\n– Меҳнат тўғрисидаги қонун ҳужжатлари иш берувчини ходимлар бажарган ишга ҳақ тўлашга мажбур қилади. Жумладан, Меҳнат кодексининг 154-моддасига асосан иш берувчи ўзининг молиявий ҳолатидан қатъи назар, ходимга бажарган иши учун ҳақни белгиланган меҳнат ҳақи шартларига мувофиқ ўрнатилган муддатларда тўлаши шарт.\nМеҳнат шартномасининг тарафлари келишуви билан белгиланган меҳнат ҳақи миқдори жамоа шартномаси ёки келишувида ўрнатилган миқдордан кам бўлиши мумкин эмас.\nБинобарин, ходимлар иш ҳақларини ўз хоҳишларига кўра тасарруф этишга, шу жумладан корхонага молиявий ёрдам кўрсатишга ҳам ҳақлилар.\nМеҳнат кодексининг 156-моддасига асосан меҳнатга ҳақ тўлашнинг якка шартларини ходим учун ноқулай томонга ўзгартиришга унинг розилигисиз йўл қўйилмайди. Истисно тариқасида бундай ўзгартишга:\n– технологияда, ишлаб чиқариш ва меҳнатни ташкил этишда ўзгаришлар юз берган тақдирда, башарти меҳнатга ҳақ тўлашнинг аввалги шартларини сақлаб қолиш мумкин бўлмаса;\n– қонунда назарда тутилган бошқа ҳолларда йўл қўйилиши мумкин.\nСолиқ кодекси 132-моддаси биринчи қисмининг 4-бандига кўра текин олинган мол-мулк, мулкий ҳуқуқлар, шунингдек ишлар ва хизматлар бошқа даромадлар таркибига кириб, улар товарларни (ишларни, хизматларни) ишлаб чиқариш ва реализация қилиш билан боғлиқ бўлмаган операциялардан олинадиган даромадлар бўлиб ҳисобланади.\nДемак, солиқ солиш мақсадида корхона олган сумма асосий фаолият тури ставкаси бўйича солиқ солинадиган бошқа даромад деб эътироф этилади.\nУшбу операциянинг бухгалтерия ҳисоби 21-сон БҲМСга асосан қуйидаги кўринишда акс эттирилади:\nЖавоблар «Soliq Kalkulyatori» солиқ маслаҳатчилари


"Begona" китоби, Dadaxon Nuriy\nRomanlar, hikoyalar, Badiiy adabiyot\nДадахон Нурийнинг илк асари — «Оқшом қўшиқлари» лирик қиссасини китобхонлар илиқ кутиб олган эди. Унинг «Бегона» деб аталган иккинчи қиссаси Абдулла Қаҳҳордай талабчан адиб диққатини ўзига тортган, унинг тавсияси билан «Шарқ юлдузи» журналида эълон қилинган, сўнгра алоҳида китоб бўлиб босилиб чиққан. Диққатингизга ҳавола этилаётган роман, қисса ва ҳикоялар ҳам ўйлаймизки, ўз ўқувчиларини албатта топади.\nОсмон устуни (Роман)\nУ қадрдон қишлоғи — тўрт томондан баланд, осмонўпар тоғлар билан ўралган Бодомзорни қанчалик соғинган бўлмасин, у ёрга тезроқ етиб бориш учун қанчалик талпинмасин, кун бўйи шаҳарда қолиб кетди. Салимжон икковлашиб бир амаллаб кечки поездга билет олишди...\nЙигитали қаттиқ силкиниб, узоқ йўлга тушган поезд купесидаги ўз жойига чўзилди-ю, кўзини юмди. Уни уйқу эмас, хаёл гирдоби элитган эди. Ажабо, уч йил Бодомзорда бўлмабди-я! Қишлокда нима ўзгаришлар, қандай янгиликлар бўлдийкин!.. Ўзинику, у ерда обрўйи чет элга кетмасдан олдин ҳам чакки эмасди. Буни эслаганда, ҳатто кулгиси қистайди. Ёдида бор: институтнинг иккинчи курсида ўқиб юрганидаёқ уни мактабга таклиф этишган, битирувчи иккита синфнинг йигит қизлари олдида директор Бўрихўжа ака кўп қизиқ гаплар айтганди: «Қишлоғимизда биринчи бўлиб олий ўқув юртига кириш шарафига муяссар бўлган ким? Мана, бизнинг ўқувчимиз! Қишлоқда биринчи бўлиб етишиб чиққан чет тили бўйича мутахассис ким? Шу ўзимизнинг мактаб ўқувчиси! Чет элларга бориб ўқийдиган, зарурат бўлса, ўша ерларда таржимонлик қиладиган, делегацияларни олиб юрадиган ким? Ўзимизнинг Лев Толстой номли мактаб ўқувчиси — Йигитали!»\nJinlar orasida qolgan qiz\nHusayn Rahmi Gurpinar\nSham ko‘targan ayol\nAkaxonim - bosh vazir\nBir tushning evrilishlari


Эрон ядровий келишувга қайтади - EFFECT.UZ\n. 16:25 | 05.09.2021\nЭрон ядровий келишувга қайтади, бироқ ғарб босимлари остида эмас деб ёзмоқда мамлакатдаги маҳаллий нашрлар.\nЭрон президенти Иброҳим Раисий шанба куни Эрон 2015 йилдаги ядровий келишувни тиклаш учун жаҳон кучлари билан музокаралар ўтказишга тайёрлигини билдирди. Раисий бу Ғарбнинг босими остида амалга ошмаслигини таъкидлаб ўтди.\nШунингдек, Теҳрон АҚШ санкцияларини олиб ташлаш учун музокаралар олиб бормоқчи эканлиги ҳам қўшимча қилиб ўтилди.\nТеҳрондаги клиника портлаши оқибатида 19 киши ҳалок бўлди


Наим Каримов. Буюк тилшунос олим - www.ziyouz.uz\nБош саҳифа Илм ва фанАдабиётНаим Каримов. Буюк тилшунос олим\n“У феноменал қобилиятли олим эди: жанубий хитойчадан шимолий хитойчага таржима қилар, барча Европа тилларини, Эрон тилини, ҳиндуни, барча туркий тилларни, фин тилларини биларди.\nБиринчи жаҳон уруши йилларида Евгений Дмитриевич Ташқи ишлар нозирлигида хизмат қилиб, махфий ҳужжатлар сақланишига алоқадор бўлган.\nФевраль инқилоби кунларида мен қўзғолончилар томонида бўлиб, бронемашиналарни шаҳарга олиб чиқдим ва Невский проспектининг Садовая кўчасига бурилиш жойида Поливанов билан учрашиб қолдим.\nЕвгений Дмитриевич бир қўли йўқ бўлишига қарамай, бир гуруҳ кишилар билан бирга баррикада қуриб, трамвай вагони билан обнимусни ағдариб ташлади.\nФевраль инқилобидан сўнг Поливанов ҳаммани ҳайратга солиб, ленинчи-большевик бўлиб қолди, бу ўша даврда академияга яқин давралар томонидан ғаразгўйлик билан қарши олинди…”\nУшбу сўзлар машҳур рус ёзувчиси Виктор Шкловскийнинг 1963 йил февралида СССР прокуратурасига ёзган хатидан олинди. Ўйлаймизки, шу сўзларнинг ўзиданоқ қуйида ҳикоя қилмоқчи бўлганимиз Е.Д.Поливанов мураккаб ҳаёт йўлини босиб ўтган, бошқа аксар замондошлари сингари, оловли йиллар романтикаси таъсирида большевиклар сафига келиб қўшилган, уларнинг бузғунчилик ва талончиликларни кўргандан кейин эса собиқ сафдошларидан юз ўгирган ўз даврининг фарзанди эканлиги ойдек равшан бўлади. Аммо бу чала ҳақиқат. Зеро, Е.Д.Поливанов ўз даврига сиғмаган, В. Шкловский таъбири билан айтсак, “гениал қобилиятлар соҳиби”, ХХ асрда яшаган буюк тилшунос ва шарқшунос олимдир. Поливановнинг айрим замондошлари эса уни ўз давридан илдамлаб кетган ноёб олим сифатида эътироф этадилар.\nЕ.Д. Поливанов 1891 йили Смоленск шаҳрида дворян оиласида дунёга келган. У атоқли рус математиги Н.И. Лобачевскийнинг олис қариндоши эди ва шу билан фахрланган. Е.Д. Поливанов 1908 йили Ригада гимназияни тугатиб, Шарқ ақадемиясига ва айни пайтда Петербург университетининг тарих-филология факультетига ўқишга кирган. 1911 йили Шарқ академиясини, 1912 йили эса университетни тугатиб, шу ўқув юртининг Тибет тиллари кафедрасида олиб қолинади. У айни пайтда Иозефовичнинг хусусий гимназияси ва Янги тиллар хотин-қизлар педагогика курсларида француз, рус ва лотин тиллари ҳамда умумий фонетикадан дарс беради. Хорижий тиллар бўйича таржимонларни тайёрловчи Шарқ академиясида япон тилини эгаллаганлиги туфайли 1915 йили Петербург университетида япон тили бўйича приват-доцент лавозимига тайинланади. 1914, 1915, 1916 йилларда Россия Фанлар академияси ва Петербург университети йўлланмаси билан илмий малакасини ошириш учун Японияга боради. Ёш олим кунчиқар мамлакатда бўлган чоғларида роҳиблар либосига ўралган ҳолда Будда ибодатхоналари дарвозалари олдида соатлаб ўтириб, япон шевалари ва тарихий фонетикаси бўйича билимини беҳад даражада бойитишга муваффақ бўлади. У мазкур соҳалар бўйича чуқур билими билан япон тилшунос олимларини лол қолдиради. Унинг “Япон шевалари бўйича психофонетик кузатишлар” мавзуидаги илмий иши эса уларни, айниқса, ҳайратга солади.\nЕ.Д.Поливанов 1916 йил октябрь ойида ватанига қайтиб, Петербург университетида хизмат қилишда давом этди. Аммо 1917 йил Февраль инқилоби олимнинг ҳаёт йўлини бутунлай бошқа ўзанга буриб юборди. Петербургдаги инқилобий воқеалар гирдобига тортилган олим дастлаб “Новая жизнь” газетасида ишлаб, Бутунроссия Деҳқон шўролари ҳузуридаги ҳарбий матбуот кабинети билан ҳамкорлик қилди. 1917 йил октябрининг сўнгги кунларида эса шу муассаса тавсияси билан Ташқи ишлар нозирлигида халқ комиссари ўринбосари лавозимида ишлай бошлади. У шу даврда нозирликнинг чор ҳокимияти давридаги махфий ёзишмалар шифрини ўз зеҳни билан топиб, И.Залкинд билан бирга Антантанинг яширин шартномаларини эълон қилиб юборди. Биринчи жаҳон уруши бошланишининг хунук сабаблари акс этган бу ҳужжатларнинг ошкор этилиши ўша даврнинг ижтимоий-сиёсий ҳаётида ларзакор воқеа бўлди. Поливанов Ташқи ишлар нозирлигида Германия ва Шарқ масалалари билан машғул бўлди ва Германия билан Россияни яраштириш мақсадида тузилган шўро делегациясига раҳбарлик қилди. Аммо “машҳур” Брест сулҳини тайёрлаш жараёнида (сулҳнинг дастлабки нусхаси Поливанов томонидан тузилган) халқ комиссари Троцкий билан айтишиб қолиб, 1918 йил февралида нозирликдан кетади.\nПоливанов шу йили Шимолий вилоят Ахборот бюросининг Шарқ бўлими мудири, кейин РКП(б) Петроград шаҳар бўлими ҳузуридаги Хитой коммунистик шўъбасининг ташкилотчиси вазифаларини бажаради ва айни пайтда Петроград университетида хизмат қилишда давом этади.\nДунёнинг олтидан бир қисмида ҳокимиятни ўз қўлларига олган большевиклар энди жаҳон инқилоби ғоясини олға суриб, бошқа мамлакатлардаги маслакдошларини шу ғоя атрофида уюштириш ва инқилобий ҳаракатларга жалб этиш мақсадида Коминтерн (Коммунистик Интернационал) ни ташкил этадилар. Поливанов 1921 йилда Москвага таклиф этилиб, Коминтерн Узоқ Шарқ бўлими бошлиғига ўринбосар ва Шарқ меҳнаткашлари коммунистик университетининг Шарқ шўъбасига мудир қилиб тайинланади. У ўша йилиёқ Коминтерннинг Синьцзян ва дунганлар бўйича тузилган махфий бўлимида ишлаш учун Тошкентга юборилади. У 1921 йил охирларида Тошкентда қолиб, Туркистон университети профессори ва Туркистон республикаси Давлат илмий кенгаши раиси лавозимларида хизмат қилади. Поливанов 1923 йилдан бошлаб Ўрта Осиё халқлари тиллари бўйича илмий ишлар олиб боради. У Ўзбекистон ва Қирғизистон бўйлаб илмий сафарлар уюштириб, Ўрта Осиё халқлари тиллари ва маҳаллий шеваларини қунт ва сабот билан ўрганади. Тинглаш ва эшитиш иқтидори фавқулодда кучли бўлган олим талаффуздаги ҳатто сезилар-сезилмас ўзгаришлар ва ўзига хосликларни илғаб олиб, қайд этиб боради. Илмий изланишлар билан бирга “Наука и просвещение» журналининг таҳририй ишларида иштирок этади. 1924-1925 йилларда эса Тошкентда Давлат сирларини муҳофаза қилиш муассасаси (Главлит) ни бошқаради. Аммо Москванинг япон, хитой, дунган, уйғур ва бошқа ўнлаб Шарқ тилларини билган Поливановни Тошкентга юборишдан мақсади унинг ёрдамида Хитой инқилобини тайёрлаш эди. 1914-1916 йилларда Японияда чор ҳокимияти фойдасига жосуслик ишларини олиб борган, бу соҳада етарли тажрибага эга бўлган Поливанов Шарқ мамлакатларида, хусусан, Хитойнинг Синьцзян-Уйғур вилоятида Хитой инқилобининг амалга ошишида муҳим роль ўйнаши мумкин эди.\nБироқ олим 1924 йили, маълум сабабларга кўра, яна Москвага таклиф этилиб, бир неча ой Ҳарбий академияда тингловчиларга япон тилидан дарс беради. 1926 йили эса Узоқ Шарққа “ташланиб”, Владивосток университетида япон тили профессори лавозимида хизмат қилади. Коминтерн йўли билан дунёнинг бир тупкасига юборилган олим яна Япония билан Хитойда сафарда бўлади.\nШарқ мамлакатларига қилган сафарлари чоғида нашавандликка ўрганган Поливанов турли нохуш ҳолатларга тушади ва шу боис 1926 йилда партия сафидан ўчирилиб, махфий ишлардан четлаштирилади. Ўша йилнинг кузида у Москвага қайтиб, ҳаётини севимли соҳаси – илмий фаолиятга бағишлашга аҳд қилади. Тез ва унумли ишлаш малакасини эгаллаган олим янги-янги илмий тадқиқотлари билан қисқа вақт мобайнида шўро тилшунослик мактабининг энг йирик намояндаларидан бири сифатида шуҳрат қозонади.\nЎша йилларда академик Н.Я. Маррнинг халқаро тилшунослик фанидаги обрўси мислсиз даражада баланд эди. Унинг, айниқса, қадимги арман ва қадимги грузин тилларига бағишланган тадқиқотлари жаҳон тилшунослик фанига қўшилган улкан ҳисса сифатида баҳоланган. Аммо Н.Я. Марр кутилмаганда аввалги барча илмий ютуқлари устига чизиқ тортиб, ажабланарли ишга қўл уради. У, лўнда қилиб айтганда, жаҳондаги барча тиллар қўл, сув, ҳаво, аёл маъноларини англатувчи тўртта сўз, унинг ифодаси билан айтсак, унсурдан ташкил топган, деган ғояни илгари сура бошлади. Унинг янги “таълимоти”га кўра, инсоният сўзлай бошлагунга қадар ўз фикрини қўл ҳаракатлари ёрдамида ифодалаган. Барча тиллар ўз тараққиётини шу тарзда бир хил бошлаган ва бир хил тараққиёт йўлини босиб ўтган. Н.Я. Маррнинг бу фикри Энгельснинг қарашлари билан уйғун бўлганлиги учун у марксча тилшуносликнинг отаси сифатида шуҳрат чамбарлари билан ўралади. Шўро тилшунослари унинг “кашфиёт”ини ҳамду сано билан кутиб олган бир вақтда Поливанов Коммунистик академияда 1929 йил 4 ва 18 февраль кунлари москвалик ва ленинградлик олимлар даврасида «Марксистик тилшунослик ва яфет назарияси» деган мавзуда катта маъруза, 25 февралда эса чиқиш қилиб, машҳур олимнинг пўстагини қоқади. Бу ҳол унинг бошига бало тошлари ёғилишига сабаб бўлади. Хуллас, марксчи тилшуносга қарши чиққан олим Москва, Ленинград ва Владивосток университетларида маъруза ўқиш ҳуқуқидан маҳрум этилади.\nҲаётининг қора кунлари бошланган Поливанов 1929 йили Ўзбекистоннинг ўша кезлардаги пойтахти Самарқандга кўчиб келиб, Маданий қурилиш илмий-текшириш институтида хизмат қила бошлади. 1931 йили мазкур институт Тошкентга кўчиб келади.\nШу ерда фалакнинг гардиши билан Туркистонга келиб қолиб, 1922 йилдан бошлаб Тошкент ва Нукусдаги даврий нашрларда ишлаган М.С.Кардашевнинг тилшунос олим ҳақидаги хотирасидан бир лавҳани келтиришни истардим.\n“Йигирманчи йиллардаги Тошкент. Шарқ институти. Биринчи курс аудиторияси. Фонетика бўйича маъруза. Ундош, унли… ва яна қандайдир кишини чўчитадиган аффрикатлар. Товуш ҳақидаги фаннинг дастлабки боблари – тилшуносликнинг энг зерикарли қисми. Бунда нимани тинглаш мумкин? Товуш ўзгаришлари таснифи ва қонунларини доска ёки дарсликдан кўчиргин-у, ёдла, ёдла. Худди кўпайтириш жадвалини ёдлагандек…\nЗал нима учундир гавжум. Янги келган баъзи талабаларнинг чеҳраларида лоқайдлик, ҳатто ошкора нафрат белгилари.\n– Бир тийин кўрса, ўзини томдан ташлайди, дейишаяпти. Совет Плюшкини.\n– Плюшкин бўлса кошкийди. Нашаванд. Қандай қилиб бундайларни ушлаб туришади-я.\nШу пайт бир оз шовқин кўтарилиб, қарсаклар чалинди…\nКафедра олдида ғалати бир одам пайдо бўлди. Ўрта бўйли, катта бошли, қўнғир сочли, озғин, ҳатто нимжон, катта-катта оч ҳаворанг кўзли одам. Оёғида йиртиқ туфли. Бошидаги шўраланган дўппи сочларини босиб турипти. Елкасида ўзбекона кир чопон. Олди очиқ. Шу ҳам профессор бўлдими?!\nШу пайт баланд дўриллаган овозда маърузани бошлади. Бир неча дақиқадан сўнг бу овоз аудиторияни узил-кесил забт этди.\nБуни қаранг! Фонетикани ҳам шундай ўқиса бўлар экан-а! Бундай кишининг ҳамма нарсасини кечириш мумкин.\nЧиндан ҳам, қуруқ, ҳатто зерикарли мавзу бирдан жонланиб, фаввора ўлароқ отилиб, учқун сочиб кетди. Кутилмаган, ҳеч кимнинг хаёлига келмаган, ҳаддан зиёд аниқ, товланма қиёслар фаввораси. Муаллифлари, боблари, саҳифалари кўрсатилган кўп сатрли иқтибослар шундоққина мияга ўтираяпти.\n– Текшириб кўрсак бўлармиди? – луқма ташлади кимдир.\n– Олдиндан қўлингни кўтаравер, – деб маслаҳат беришди пичиллаганга. – Қанча-қанча талабалар уриниб кўришган. Бирорта вергулида ҳам хато йўқ… Фақат рус тилидаги иқтибослардагина эмас. У, акаси ўргилсин, бошқа тиллардан ҳам шунақа аниқлик билан ёддан иқтибослар келтирадики, кўзинг косасидан чиқиб кетмаса ҳисобмас…\n– Евгений Дмитриевич Поливанов, чиндан ҳам, шунча тиллардаги китобларни ўқийди, гапиради ёки ёзадики, у билган тилларнинг ҳисобига ўзи ҳам етган эмас.\n–Наҳотки кўп бўлса? – деган эди у бир замон.\n– Бор-йўғи қирқ олти тилни биламан, холос. Кардинал Меццофанти эса етмиш иккита тилни билган. Мана, буни полиглот деса бўлади!\nБу камтарин зот энг муҳим нарсани айтмаган эди. Меццофантининг бисотида шундан бошқа нарса бўлмаган. Эндигина ўттизни қоралаган Поливанов эса йирик шўро тилшуноси, қатор асарлар муаллифи, энди билсак, ўз давридан илғорлаб кетган зот. “Япон-Малайя кенгликлари”да япон тилининг келиб чиқиш фарази билан машҳур бўлган киши. Японшунос, хитойшунос, туркийшунос… кенг қамровли лингвист. Бу ҳали кам. У гўзал шаклга эга бўлган шеърлар ёзади. Бир замон кичик сценарий танлови ҳақидаги эълонни ўқиб қолиб, Евгений Дмитриевич шу заҳоти бир неча саҳифани қоралаб ташлаган. Юборган эди – биринчи мукофотни беришди!\nУнинг сўл қўли мажруҳланган, билаги йўқ. (Поливанов поезддан сакраган пайтида йиқилиб, билаги поезд ғилдираклари тагида қолган – Н.К.) Аммо у роялда шундай чаладики, ҳатто малакали мусиқачилар ҳам ҳайратга тушиб, оғизларини очганча қоладилар.\n– Ақл бовар қилмайди! У тўмтоқ қўлини бас пардаларига шунчаки теккизиб қўйиши билан шундай овозлар таралиб кетадики… унча-мунча машҳур пианиночилар ҳам бундай экспрессияни чиқариша олмайди! Талант! Талант ҳам гапми – феномен!\nУ ҳайратланарли даражада кўп ва фантастик даражада тез ишларди. Менинг кўз олдимда бор-йўғи ўн дақиқа ичида “Мефистофель қўшиғи”ни немисча аслиятдан ўзбек тилига ўгирди. Шундай тасаввур уйғондики, кимдир унга айтиб турар ва у тўхтовсиз стенография қилар эди. Аммо бу – ёзиб бориш эмас, бу аслиятдаги вазн ҳам, қофия ҳам тўла сақланган юксак савиядаги таржима эди!..”\nПоливановнинг ҳаёти ва фожиали тақдири ҳақидаги бошқа манбалардан фарқли ўлароқ, М.С.Кардашевнинг бир лавҳаси келтирилган хотираномасида буюк олим кўз ўнгимизда ёрқин гавдаланади: биз унинг нафақат ташқи қиёфаси ва ички олами билан, балки истеъдодининг бошқа манбаларда тилга олинмаган қирралари билан ҳам танишиб, унинг улкан ва бетакрор шахс бўлганига яна бир карра ишонч ҳосил қиламиз.\nМ.С.Кардашев хотираларида айтилишича, Поливанов Тошкентга келганида, унга Марказком ётоқхонасидан замонавий жиҳозланган шинамгина хона ажратишган экан. Аммо олим хотини Бригитта Альфредовнани Москвага кузатиб қўйиши билан хона калитини қоровулга топшириб, ярмаркадаги чойхонага чиқиб кетган. Ярмарка эса ҳозирги Тўқимачилик комбинати ўрнида бўлиб, Поливанов шу ердаги бозорнинг гавжум чойхонасини ўзига ҳам ётоқхона, ҳам ошхона қилиб танлаган эди. Олимни яхши билмаган кишилар уни зиқна бўлгани учун шу ерга кўчиб олди, деб ғийбат қилишган. Аммо у, одатига кўра, ўзбек тили ва унинг турли лаҳжаларини шу чойхонада яшаб, мукаммал ўрганган. У ўзининг илмий мақсадига эришиш йўлида кир ва тер ҳиди анқиб турган кўрпа-тўшакда ётаётганига, пашша талаб турган таомларни истеъмол қилаётганига эътибор бермаган. Олимнинг ўзбек тили ва шеваларини мукаммал эгаллаши ва илмий ўрганишида бозор ва чойхона ҳаёт дорилфунуни бўлиб хизмат қилган.\nПоливанов шундай фидойилик, топқирлик, иккинчи-учинчи даражадаги масалаларга беписандлик билан қараб, ўнлаб тиллар ва шеваларни пухта ўзлаштирди. Шунинг натижасида у нафақат рус, инглиз, француз ва немис тилларини, япон, хитой, ўзбек ва бошқа тилларнинг ҳам фонетик таркибини ўрганди ҳамда, кези келганда, ўзбек тилининг Тошкент шевасидаги сўзларнинг фонетик хусусиятларини текшириб, уларни япон тилининг Токио шевасидаги сўзлар билан қиёслади ва бундан ҳар икки тилнинг фонетикасига хос қонуниятларни очиш имкониятига эга бўлди.\nПоливановнинг дастлабки илмий асарларидан бири 1916 йили Петроградда нашр этилган бўлиб, “1915-1916 ўқув йилида приват-доцент Е.Д.Поливанов томонидан Янги Тиллар Хотин-қизлар Педагогика Курсларида ўқилган УМУМИЙ ФОНЕТИКА ВА ТИЛШУНОСЛИККА КИРИШ БЎЙИЧА МАЪРУЗАЛАР КОНСПЕКТИ” деб номланади. Бу илмий асар билан танишган киши олимнинг 20-йилларда Туркистон университети ёки Тошкентдаги Шарқ институтида ўқиган маърузалари конспектининг ўз вақтида эълон қилинмаганига афсусланиши мумкин. Кардашевнинг хотираларига қараганда, бу, чиндан ҳам, армон қилишга арзирли ҳол. Поливановнинг Ўзбекистонда кечган қисқа ҳаёти давомида яратган “Ўзбек тилини ўрганишга кириш”, “Ўзбек тилининг мухтасар грамматикаси”, “Русча-ўзбекча мухтасар луғат”, “Ўзбек диалектологияси ва ўзбек адабий тили”, “Ўзбекларнинг этнографик характеристикаси”, “Тошкент шевасининг товуш таркиби” сингари илмий ишларни ёзгани маълум. У эълон қилган 140 га яқин китоб, рисола ва илмий мақолалар орасида “Туркий ёзувларда лотин алифбоси муаммоси” (Москва, 1923), “Рус грамматикасининг ўзбек тили билан қиёсланиши” (Тошкент, 1933), “Рус тилини ўзбекларга ўқитишнинг хусусий методикаси тажрибаси” (Тошкент, 1935) каби китоблар бор. Афсуски, унинг “Ўзбек тилининг диалектологик луғати”, “Ўзбек тилининг тадрижий тарихи”, “Хоразмдаги ўзбек шеваларининг мухтасар очерки”, “Ўзбек тили грамматикаси бўйича материаллар”, “Ўзбек диалектологияси бўйича материаллар”, “Русча-ўзбекча мухтасар луғат”, “Эронлашган ўзбек шевалари генезиси”, шунингдек, ўзбек тили грамматикаси китобининг тугалланмаган қўлёзмаси бизгача етиб келмаган. Улар Поливановнинг ўзбек тили грамматикаси ва диалектологиясини илмий ўрганиш ишига тамал тошини қўйган забардаст олим сифатида ҳурмат қилишимиз ва эъзозлашимизга тўла асос беради.\nЎзбекистонда Поливанов томонидан амалга оширилаётган ишлар кўламини кўрган қирғизистонлик олимлар унинг 1934 йилда қирғиз юртига кўчиб боришига муваффақ бўлдилар. У Фрунзе (ҳозирги Бишкек) даги Қирғиз тили ва ёзуви ҳамда педагогика институтларида профессор лавозимида хизмат қилиш билан бирга “Манас” эпосини рус тилига таржима қилиш масалалари билан шуғуллана бошлади. Аали Тўқомбоев шеърларини рус тилига ағдарди. Лекин орадан кўп ўтмай, 1937 йил 1 августда Поливанов ҳибсга олиниб, махсус конвой билан Москвага жўнатилди ва Бутирка қамоқхонасига ташланди.\nМаҳбус 22 августда бўлиб ўтган тергов пайтида терговчининг “Сиз 1917 йил Октябрь инқилобигача нима билан шуғулландингиз? Ва “1917 йил Октябрь инқилобидан кейин нима билан шуғулландингиз?” деган саволларига қаерда ва қандай вазифаларда хизмат қилгани ҳақида мухтасар маълумот берди. Терговчи учун унинг Японияга бир неча маротаба боргани “истиқболли” масала бўлиб кўринди. У Поливановни Япония фойдасига жосуслик қилганликда айблаш ва шу масалада ашёвий далилларни олиш учун унга нисбатан ноқонуний жазо усулларини қўллади. Маҳбуснинг шу ҳақда ариза билан норозилик билдиришига қарамай, қийноқ давом этди ва маҳбус 1916 йилда гўё Яманаси, Умеда сингари япон разведкачилари томонидан ёлланганини “тан олиш”га мажбур бўлди. Терговчи маҳбус устидан қозонган бу ғалабадан илҳомланиб, ундан янги-янги “маълумотлар”ни олишга ҳаракат қилди.\n“…С а в о л. Сиз Москвага қачон келдингиз ва Умеда билан қандай келишиб олдингиз?\nЖ а в об. Мен Москвага 1930 йили келдим. Мен бу сафарги келишимда Умедадан менинг асосий вазифам Ўрта Осиёга япон таъсири кириб бориши мумкин бўлган йўлларни ўрганиш экани ҳақида кўрсатма олдим.\nМен Умедага яқин орада Тошкентга бориб, ўша ерда яшаб ишлашимни айтдим. Шунда, Умеданинг айтишича, мендан ахборот олиш учун Ким Николай Иванович фамилияли корейс келиши ва мени топгач, япон тилида Умеда (номи) дан келганини айтиши лозим эди. Ким, Умеда билан шартлашганимиз бўйича, мени Наркомпрос муассасаларидан топиши лозим эди…\n…С а в о л. Сиз Ким орқали японларга жосуслик характеридаги қандай материалларни бердингиз?\nЖ а в о б. Мен япон таъсирининг Ўрта Осиёга кириб бориши мумкин бўлган йўлларни ўрганиш бўйича Умеда берган асосий топшириқни бажардим. Мен бу масалани ўрганиб, унга мазкур таъсирнинг Ўрта Осиёга кириб боришида маҳаллий майда буржуазияга мансуб унсурлар ўртасидаги, шунингдек, “Ўз маданияти ва ҳарбий кучини яратган ва Оврупо босқинидан халос бўлган Японияга эргашиш керак”, деган шиор билан яшаётган жадид зиёлилари ўртасидаги японпарастлик кайфияти асосий замин бўлажаги ҳақидаги мулоҳазаларимни айтдим. Бу шиор Октябрь инқилобининг дастлабки йилларида маориф (ишлари) асир турк зобитлари қўлида бўлгани учун, айниқса, Ўзбекистонда, ёш маориф ходимлари ўртасида тарқалган эди.\nМен японпарастлик қарашлари Ўзбекистон миллатчилари ва қозоқ миллатчилари ўртасида кенг тарқалганини асослаб бердим…\nЯна ўзбек қишлоқларида ер ислоҳоти ўтказилганига қарамай, қариндош-уруғлар орасидан хизматкорлари бўлган қулоқлар (бойлар) нинг ҳамон яшаётганларини айтдим.\nМен ўз хулосаларимда Ўрта Осиёга япон таъсирининг кириб боришида даставвал Ўзбекистонда сўнгги йилларда пинакка кирган, аммо энг кўп сонли ва жипслашган жадид кадрлар асқотиши мумкинлигини кўрсатиб бердим”.\nБу “эътироф сўзлари”нинг маҳбусдан қийноқ орқасида олинганига ишониш қийин. Бизнингча, бу сўзлар терговчи “ижоди”нинг маҳсули бўлиб, у ҳам юқоридан туширилган топшириқни бажарган ва маҳбусни ўзи тузган сўроқномага қўл қўйишга мажбур этган, холос.\nАгар 1937-1938 йилларда Ўзбекистонда биринчи навбатда собиқ жадидлар ва уларга яқин кишиларнинг япон жосуслари сифатида айбланиб, қатағон қилинганини эсласак, бу сиёсий кампаниянинг Москвада НКВД ходимлари томонидан махсус ишлаб чиқилгани маълум бўлади.\nСССР Олий суди Ҳарбий коллегияси сайёр сессиясининг 1938 йил 25 январда бўлиб ўтган ёпиқ суд йиғилиши Е.Д. Поливановга олий жазо бериш ва шахсан унга тегишли мол-мулкни мусодара этиш тўғрисида ҳукм чиқарди. Мазкур ҳукмда қайд қилинишича, Е.Д. Поливанов 1930-1937 йилларда Япония фойдасига жосуслик қилиш ва япон разведкасининг Москвадаги вакилларига СССРнинг давлат сири бўлган Ўрта Осиё ҳақидаги маълумотларни беришда айбланган.\nҲукм шу туниёқ ижро этилган.\nВ.Шкловский Е.Д. Поливановни оқлаш масаласида СССР прокуратурасига ёзган хатини бундай якунлаган эди:\n“Унинг илмий асарлари деярли нашр этилмаган.\nУ жаҳон лингвистикасининг бошида турган ва унинг умумий қонунларини умумлаштирган (олим) ҳисобланарди.\nОрадан ўнлаб йиллар ўтди. Эҳтимол, кўп сирлар бошқалар томонидан очилгандир, аммо, ўйлайманки, шўро фанининг шон-шуҳрати учун, марксча тилшунослик тарихи учун, Шарқ адабиётлари ижтимоий масалаларининг тадқиқ этилиши учун Евгений Дмитриевичнинг ишлари асқотиши мумкин.\nПоливановнинг кенжа дўсти – ёзувчи Венямин Каверин Поливановни ўзининг роман ва қиссаларига Драгоманов номи билан бир неча бор олиб чиққан”.\n“Биз нур сочиб, куямиз”, деб ёзган эди Поливанов ўзини шамга қиёс қилиб.\nТерговчи маҳбусдан қанча тилни билиш ҳақида савол берганида, у ўзи билган тиллардан атиги 18 тасини санаган эди. Булар: француз, немис, инглиз, лотин, грек (юнон), испан, серб, поляк, хитой, япон, татар, ўзбек, туркман, қозоқ, қирғиз, эстон ва рус тиллари. Шунча тилни билган ва улар асосида жаҳон тиллари тараққиёти қонуниятларини ўрганишга интилган, умумий тилшунослик, японшунослик, хитойшунослик, туркийшунослик фанларининг юзага келишига муҳим ҳисса қўшган, лингопоэтика масалаларини биринчилардан бўлиб ўрганган Е.Д. Поливанов том маънода жаҳон тилшунослик фанининг йирик намояндаларидан бири эди.\n“Жаҳон адабиёти” журнали, 2011 йил, 1-сон.\n← Аввалги Аввалги Абдулла Қодирий. «Ўткан кунлар» ҳам «Ўткан кунлар» танқиди устида баъзи изоҳлар (1929)\nКейинги → Кейинги: Александр Куприн. Тунги бинафша (ҳикоя)


ЎзА - Баҳодир Жалоловнинг рақиби ўзгарди\n14.03.2019 19:09 Чоп этиш версияси\nБаҳодир Жалоловнинг рақиби ўзгарди\nПрофессионал боксда фаолият олиб бораётган юртдошимиз Баҳодир Жалолов 15 март куни ўзининг бешинчи жангини колумбиялик Сантандер Сильгадога қарши ўтказиши керак эди. Бироқ қарама-қаршиликка 2 кун қолганида рақиб ўзгарди, деб хабар бермоқда МОҚ.\nМаълумот учун, Жалолов шу пайтгача профессионал боксда 4 бор рингга чиқиб, барча рақибларини нокаут эвазига доғда қолдирган. Харвей ҳам 4 бор рингга чиққан, бироқ унинг ҳисобида 1 та мағлубият бор. Ғалабаларининг учаласи ҳам нокаут.


АҚШ - BBC News O'zbek\nДунё: Қашшоқ америкаликлар ҳисобига бойиётган руҳонийлар ким?\nПўрим кийиниб, қўлида Инжил кўтариб олган насроний миссионер Тодд Кунтз ҳар сафар телевидение орқали томошабинларга мурожаат қилганда бир жумлани қайта-қайта такрорлайди: «Пул беришни кечиктирманг!»\nДунё, янгиликлар: Муҳаммад Мурсийнинг ўлими Мисрни нега қийин вазиятга солиб қўйди?\nМурсий ўлими ортидан Миср ҳукуматига халқаро босим кучаймоқда. АҚШ Яқин Шарққа яна қўшин жўнатмоқчи. Хитой раҳбари Ш Кореяга илк бор ташриф буюради.\nДунё, янгиликлар: Москвада йирик намойиш, Дмитрий Медведев – “Vk mho cucumber” ва ҳиндларнинг Ойга парвози\nХакерлар Россия Бош вазири Дмитрий Медведевнинг Twitter саҳифасига бузиб кириб, унинг номидан ғалати жумлаларни ёзиб қолдирган.\nДунё, янгиликлар: Норозиликларга учраган Қозоғистон янги президенти, ҳайдалган Молдова президенти ва АҚШнинг Туркияга ультиматуми\nҚозоғистонда янги президент, аммо халқ норози. Молдова Конституциявий суди президент Додонни вазифасидан озод этди. АҚШ Туркияга ультиматум қўйди: «Ё C-400, ё F-35»\nДунё, янгиликлар: Байрамга таклиф этилмаган Путин, дуоларни ўзгартирган Папа ва БААда танкерларга ҳужум\nБАА танкерларга қилинган ҳужум ортида «бир давлат» турганини билдирди. Папа Франсис «Парвардигоримиз» дуосини ўзгартирди - черковлар дарғазаб. Владимир Путин Д-Дей юбилейига таклиф этилмаганидан хафа эмаслигини айтди. Мексика АҚШ босими остида чегараларини ёпмоқда\nДунёнинг учинчи бой аёли $35 миллиардли Маккензи Безос ҳақида нима биламиз?\nAmazon асосчиси ва сайёранинг энг бой инсони Жеф Безос рафиқаси Маккензи Безос билан катта маблағга асосланган келишув остида ажрашган эди. Эндиликда Безос хонимнинг бойлиги, камида, $35.6 миллиардга тенг экани тахмин қилинади.\nТрамп ташрифи нега Британия аҳолисининг норозилигига сабаб бўлмоқда? Дунё ва сиёсат\nАҚШ президенти Трамп оиласи билан Буюк Британияга сафар қилмоқда. Аммо Трамнинг Буюк Британияга сафаридан ҳамма ҳам хурсанд эмас. Ибрат Сафо АҚШ президентини қабул қилаётган Букингем саройи қаршисидан хабар қилади.\nДин ва Дунё: АҚШ масжидларини қўриқлаётган мусулмонлар ким ўзи?\nХизмат ташкил этилган бери бери ҳар жума намози вақтида Нью-Йорк полиция департаменти бўлинмалари машиналарига ўхшаш уловларга ўтирган ёш мусулмон йигитлар Бруклин масжидларида ибодат қилаётган диндошларини ҳимоя қилишга отланади.\nРоссия: Путиннинг қизи нима тўғрисида диссертация ёзди?\nЎтган жума куни Москва Давлат Университетида назарий механика соҳасида ёзилган номзодлик диссертациясининг ноодатий ҳимояси бўлиб ўтди. Ёш олиманинг исми Катерина Тихонова бўлиб, АҚШ молия вазирлиги уни Россия президенти Владимир Путиннинг кенжа қизи, деб ҳисоблайди.


Бош сахифа > Янгиликлар > Навоий кон-металлургия комбинати давлат корхонаси жамоаси ва Навоий шаҳри аҳлига\nНавоий кон-металлургия комбинати давлат корхонаси жамоаси ва Навоий шаҳри аҳлига\nСизларни Навоий кон-металлургия комбинати ва Навоий шаҳри ташкил этилганининг 60 йиллиги билан чин қалбимдан муборакбод этаман.\nЎтган тарихан қисқа даврда минг-минглаб ишчи ва мутахассисларнинг фидокорона меҳнати туфайли Қизилқум саҳросида ривожланган ишлаб чиқариш, транспорт ва ижтимоий инфратузилмасини ўзида мужассам этган, нафақат юртимиз, балки чет элларда ҳам машҳур бўлган замонавий ишлаб чиқариш мажмуаси қад ростлади.\nКомбинатнинг қурилиши ҳудуддаги мамлакатимиз иқтисодиёти учун стратегик аҳамиятга эга улкан минерал бойликларнинг кенг миқёсда ўзлаштирилишини бошлаб берди.\nТаъкидлаш жоизки, 60 йил муқаддам бу заминда мазкур саноат мажмуаси негизида бунёд этилган, буюк шоир ва мутафаккир бобомиз Алишер Навоий номи билан аталган мамлакатимизнинг энг кўркам ва замонавий шаҳарларидан бири — Навоий шаҳри ҳам бугун ўз юбилейини нишонламоқда.\nКон бошқармалари ва йирик саноат объектлари негизида Учқудуқ, Зарафшон, Нуробод, Заркент ва Маржонбулоқ шаҳарлари барпо этилди.\nЗамонавий шаҳарсозликнинг ёрқин намуналари бўлган ушбу масканлар йил сайин обод бўлиб, ҳар томонлама равнақ топмоқда.\nҲудудда янги корхоналар қурилмоқда, жаҳон андозалари даражасидаги технологияларга асосланган ишлаб чиқариш қувватлари кенгаймоқда.\nЕтакчи хорижий компаниялар билан ҳамкорлик алоқалари мустаҳкамланаётгани харидоргир маҳсулотлар ишлаб чиқариш имконини бериб, бутун тармоқнинг барқарор фаолиятини таъминламоқда.\nБугунги кунда ўзбек олтинининг юқори сифати бутун дунёда эътироф этилгани, мамлакатимиз олтин-валюта захиралари ортиб, иқтисодий салоҳияти юксалиб бораётганида ҳам иқтисодиётимиз локомотиви бўлмиш Навоий кон-металлургия комбинатининг кўп миллатли меҳнат жамоасининг хизматлари беқиёс.\nОлтин, уран, нодир металлар, фосфорит хомашёси конларини ўзлаштириш билан бирга комбинат қурилиш ва дастгоҳсозлик саноати учун кенг турдаги маҳсулотлар, шунингдек, халқ истеъмоли товарларини ишлаб чиқараётгани қувонарлидир.\nГигант корхонанинг кўпминг кишилик жамоаси кейинги йилларда юртимизда амалга оширилаётган кенг кўламли янгиланишлар, иқтисодиёт тармоқлари ва бутун мамлакатимизни тубдан ислоҳ этиш ва модернизация қилишда фаол иштирок этаётгани таҳсинга сазовор.\nДавлатимиз томонидан Навоий кон-металлургия комбинатини ҳар томонлама ривожлантиришга биринчи даражали вазифа сифатида эътибор қаратилмоқда. Хусусан, НКМКни 2026 йилгача ривожлантириш дастури доирасида умумий қиймати 3 миллиард доллардан зиёд қарийб 30 га яқин йирик инвестиция лойиҳаси босқичма-босқич амалга оширилиб, 30 мингдан ортиқ иш ўринлари яратилади.\nБу йўналишда ҳозирнинг ўзида кўп ишлар қилинмоқда. Жумладан, «Ауминзо-Амантой» олтин руда конини ўзлаштириш ва унинг асосида гидрометаллургия заводини барпо этиш, техноген чиқиндиларни қайта ишлаш мажмуасини қуриш, «Мурунтов» карерини ўзлаштириш ишлари жадал суръат билан давом эттирилмоқда.\nКомбинат негизида ташкил этилган Ўзбекистон Фанлар академиясининг Навоий филиали ҳудуднинг инновацион ва технологик тараққиётига салмоқли ҳисса қўшмоқда.\nМамлакатимизда стратегик ислоҳотларнинг янги босқичи бошланган бугунги кунда бутун халқимиз, жумладан, комбинат жамоаси ва Навоий шаҳри аҳолиси олдида ғоят муҳим вазифалар турибди.\nХусусан, бу ерда қатор янги юқори технологик ишлаб чиқаришларни яратишимиз, рақобатбардош саноат маҳсулотлари ишлаб чиқаришни кенгайтиришимиз, ҳудуднинг улкан табиий, ишлаб чиқариш, меҳнат ва интеллектуал салоҳиятини янада тўлиқ рўёбга чиқаришимиз лозим. Навоий кон-металлургия комбинатининг юксак профессионал малакали аҳил ва истеъдодли жамоаси ҳамда бой тажриба ва маҳоратга эга, юртимиз ва халқимизга содиқ Навоий шаҳри аҳли ана шундай кенг миқёсли вазифаларни муваффақиятли адо этишига ишонаман.\nСиз, азизларга, мустаҳкам соғлик, бахт-саодат, Ватанимиз фаровонлиги йўлидаги бунёдкорона меҳнатингизда янги зафарлар тилайман.\nКўрилганлар сони: 2639


12та исботга эга ҳолат уйдирмага ўхшайди | LifeHaq.uz\nТеварак атрофимиздаги олам шу қадар ғаройибки, айрим ҳолатлар қатъий исботларга эга бўлишига қарамай, уйдирмадек туюлади.\n12. Аҳмоқлик юқумли экан\nОлимлар томонидан инсон организмида топилган аҳмоқлик вируси (ATCV-1) сувда ёки сув орқали юқиши мумкин. Зарарланган одамлар (текширилганларнинг тахминан ярми) тақдим этилган ахборотга нисбатан секин ишлов берадилар, диққатни жамлашга қийналадилар ҳамда белгиланган вазифаларни суст бажарадилар.\n11. Уялганимизда ошқозонимиз қизаради\nУялиш чоғида организмимиз жадал суръатларда адреналин ишлаб чиқара бошлайди. Бу гормон қон айланишини фаоллаштиради, натижада нафақат яноқлар, балки ошқозон шиллиқ қавати ҳам қизаради.\n10. Ўпкаларнинг майдони уч хонали уй майдонига тенг\nЎпкаларда жойлашган альвеолалар – кичкина пуфакчалар бўлиб, уларнинг сони 300 миллионга етиши мумкин. Агар уларнинг ичидаги ҳавони чиқариб, тўқимани текислаш мумкин деб тасаввур қилсак, тахминан 75 метр квадратга тенг майдон ҳосил бўлади.\n9. Коаланинг бармоқ излари одамникига ўхшайди\nКоала панжалари ва инсон қўлларидаги папилляр чизмалар ўртасидаги фарқни ҳаттоки суперқудратли микроскоп ёрдамида ҳам аниқлаш қийин. Олимларнинг фикрича, бундай чизмалар коала қўлларининг маҳкам бўлишини таъминлайди, зеро жониворлар барглар билан озиқланади.\n8. Шиллиққуртнинг тишлари наҳанг балиқникидан кўпроқ\nНаҳанг балиқ (акула) ўз турига қараб 180тадан 400тагача тишга эга бўлиши мумкин. Лекин оддий боғ шиллиққурти кўринишидан қирғични эслатадиган радула, яъни хитин тасмаси билан мақтана олади. Чунки, бу тасмада қаторасига 12 000тадан 20 000тагача тишлар жойлашиши мумкин.\n7. Бешиктебратарда 5та кўз ва 1та қулоқ бўлади\nМазкур нозик ҳашарот 5та кўзга эга: бош марказида жойлашган 2та катта ва 3та кичик кўзлар. Бироқ, ягона қулоқ орқа панжачалар орасидаги қоринда жойлашган. Шунингдек, бешиктебратар ўзига хос қанотларга ҳам эга. Нима ҳам дердик, антиқа ҳашарот.\n6. 10тадан 9 киши фантом қўнғироқ синдромидан азият чекади\nФантом қўнғироқ синдроми ҳолатида одамга (кўпинча стресс чоғида) қўнғироқни эшитаётгандек ёки мобил телефон вибрациясини ҳис қилаётгандек туюлади. Қизиғи, бу ҳолат 1996-йилдаёқ “Гилберт” комиксида башорат қилинган эди. Гарчи, унда фантом пейжер тўғрисида гапирган бўлсалар ҳам.\n5. Айфон НАСА компьютерларидан кучлироқ\nАйфоннинг биринчи модели сотувга чиқарилган вақтда НАСАнинг 1969-йилда Ойга қилинган афсонавий парвоз учун қўлланилган компьютер техникасидан кучлироқ эди. Кейинги сафар телефонда навбатдаги видеони томоша қилаётганда шу ҳақида эсланг.\n4. Венгдинглар наҳанглардан кўпроқ одам ўлдиради\nСтатистикага кўра, савдо автоматлари, масалан қулаганида, йилига тахминан 2 кишининг ўлимига сабаб бўлади. Бу орада наҳанг ҳужуми кўрсаткичлари 1дан кам. Айтганча, пальмалардан тушувчи кокослар туфайли ҳам наҳанглар ҳужумига нисбатан кўпроқ одам ўлади.\n3. Дунё олтин заҳирасининг 11 фоизи ҳинд уй бекаларининг қўлида\nТилла тақинчоқларни тақиш Ҳиндистон маданиятининг бир қисми бўлгани боис, мамлакат дунёдаги энг йирик тилла истеъмолчиси ҳисобланади. Бу ерда хусусий қўлларда тахминан 18 000 тонна тилла мавжуд. Бу АҚШ, Швейцария ва Германияда мавжуд олтинларнинг жамланган миқдоридан кўпроқ.\n2. Хитойда қайта туғилишдан аввал ҳукумат розилигини олиш керак\nАгар одам бирдан қайта туғилишни хоҳлаб қолса, у 4та давлат органига ариза тақдим қилиши керак ва фақатгина уларнинг рухсатидан сўнг ғояни амалга ошириш мумкин. Мазкур қонун яқинда, 2007-йилда қабул қилинган. Ҳукумат шу йўл билан кейинги Далай-ламанинг туғилиш жойини билишни истайди.\n1. Оксфорд университети ацтеклар империясидан кексароқ\nАцтекларнинг Теночтитлан шаҳар-давлати тахминан 1325-йилда қурилган. Оксфорд университетига асос солинган аниқ сана маълум эмас, аммо унда 1096-йилдаёқ таълим берилган. Айтганча, Оксфорд лабораторияларидан бирида 1840-йилдан буён тўхтовсиз (!) жаранглайдиган қўнғироқ бор.\nБонус-топишмоқ: Қайси суратда орхидея гули бор?\n26/11/2020 10:45:00 31 0 Манба: adme.ru\n10 та соч парваришига оид уйдирма: уларга ишониш шарт эмас\n1-уйдирма. Сочлар кўп мартта кесилса, шунча тез ўсади Сочлар учидан эмас, балки илдизидан ўсгани туфайли кесиш ўсиш тезл


«ОЗОДЛИК» РАДИОСИ ТЎҚИБ ЧИҚАРГАН УТОПИЯГА РАДДИЯ — Ўзбекистонда ва дунёда рўй бераётган энг сўнгги янгиликлар ва хабарлар, жамият, иқтисодиёт, маданият, спорт, технологияларга оид қизиқарли мақолалар.\nHome/ O`zbekiston/«ОЗОДЛИК» РАДИОСИ ТЎҚИБ ЧИҚАРГАН УТОПИЯГА РАДДИЯ\n0 1 964 Less than a minute\nМамлакатимизда 11 йиллик таълим тизими жорий этилиши халқимиз томонидан қўллаб-қувватланди. Мавжуд касб-ҳунар таълими муассасаларида ҳам жараёнлар давом этмоқда.\nЯқинда «Озодлик» радиоси ижтимоий тармоғида ажабтовур мақола пайдо бўлди. Бўз хизмат кўрсатиш касб-ҳунар коллежида (Андижон вилояти) ўқувчилар учун парта ва стуллар қолмаган эмиш. Ҳаммасини сотиб юборишибди. Энди ўқувчилар коллежга ўтиргани тўшак олиб келишаётган эмиш. Ўқитувчи тик туриб ёки чордона қуриб дарс ўтар экан.\nМутахассислар бориб кўришди. Ҳунар ва таълим муассасасида 732 нафар ўқувчи таҳсил оляпти. Умумтаълим мактабларида 10-синфлар ташкил қилингани туфайли биринчи босқичга қабул бўлмади. Дарслар бир сменада ташкил этилган.\n«Озодлик» радиосининг антиқа шов-шувини эшитганлар эринмай санаб чиқдилар: 914 дона стул, 475 дона парта ўқувчиларга етиб ортади. Эҳтиёждан ортиқча 182 дона стул ва 91 дона парта ҳам бор. Биринчи босқичга ўқувчилар қабул қилинмагани сабабли 7 та ўқув хонаси партаю стуллари билан бўш турибди.\nКоллеждаги 10 та гуруҳда сўровнома ўтказилди ва иддаолар тасдиғини топмади. Ўқув биносининг 3-қаватида «Билайн» уяли алоқа компанияси томонидан шартнома асосида ижарага олинган хона енгил конструкцияли гипсокартон девор билан ўралган бўлиб, бир оз шикаст етган экан, холос.\n«Қуръон курслари очилиши ҳақидаги гап ёлғонмиш... миш... миш...»


Сардор Орипов: "Отам миллатчилик қурбони бўлди"\nЎшлик Сардор Орипов дадасининг жасади олдида, Ўш, 30 май 2013 йил.\nЎтган пайшанба куни оламдан кўз юмган ўшлик 47 ёшли Ҳотамжон Ориповнинг ўғли Сардор отасининг ўлимига миллатчилар хуружи сабаб бўлганини айтмоқда.\nЎш шаҳар Ички ишлар бошқармасининг билдиришича, шу йилнинг 30 май куни Ўш шаҳрининг Саидқосим Аҳмедов кўчасидаги хусусий машина устахонасида уста ва мижоз кўрсатилган хизмат нархи бўйича келиша олмай жанжаллашган.\nМожаро пайтида уста Сардор Ориповнинг отаси Ҳотамжон ака ҳушидан кетиб, шаҳар касалхонаси реанимация бўлимига олиб кетилган, бироқ ўзига келмай, оламдан ўтган.\nСардор Орипов эса отаси Ҳотамжон ака касалхонада эмас, воқеа жойида вафот этганини ва у миллатчилик қурбони бўлганини айтади.\nСардорга кўра, қирғиз миллатига мансуб бир йигит ўз автомашинасини таъмирлатгандан сўнг, унга “Сув ичиб қўясан” деб, 20 сўм (тақрибан 40 цент) пул берган. Шундан сўнг томонлар жанжаллашиб кетган. Мижоз машинага ўтириб, “ҳозир келаман” деб кетган ва орадан бироз вақт ўтиб, икки дўсти билан қайтиб келган:\n- У кетганидан кейин мен уйда тушлик қилаётган эдим. Уч киши бўлиб келишибди. Уйимга келиб, чақиришди. Кўчага чиққанимда уччаласи уч томонимдан ўраб олиб, калтаклашди, ҳамма жойимни қонга белашди. Ураётганида дадам чиқди ажратгани. Кейин дадамга ташланишиб, икки нафари дадамнинг юрагига уриб, ўлдириб қўйишди. Дадам шу ерда жон берди, - дейди Сардор.\nЎш милициясининг маълум қилишича, ҳозирда Ҳотамжон Ориповнинг ўлими юзасидан Қирғизистон Жиноят кодексининг 104-моддаси (Кишига қасддан оғир жароҳат етказиш) бўйича жиноий иш қўзғатилиб, томонлар сўроқ қилинмоқда.\nАйтилишича, мазкур воқеа юзасидан Ўш шаҳрида яшовчи уч фуқарони қўлга олган. Ўш шаҳар ички ишлар бошқармаси матбуот котиби Замир Сидиқовга кўра, воқеа юзасидан суд-тиббий экспертиза ўтказилган бўлиб, унинг натижаси яқин 10 кун ичида чиқиши керак.\nАйни пайтда Ўш милицияси бу воқеа маиший характерга эга эканини, унга миллий тус бериш учун асос йўқлигини айтмоқда.\nБироқ ўшлик ҳуқуқ фаоли Равшан Гапиров бу фикрга қўшилмайди ва воқеанинг “миллатчилик руҳида бўлган”ини таъкидлайди.\nУнга кўра, мазкур воқеанинг эртаси куни ҳам Сардор Ориповлар уйи яқинидаги Амир Темур кўчасида жойлашган машина устахонасига BMW русумидаги машинада ўзини “Патриот” деб таништирган қирғиз йигитлари келиб, “безорилардан ҳимоя қилиш” баҳонасида машина устаси Раҳматилло ва шеригидан 1000 сўм (20 доллардан сал кўпроқ) пул талаб қилган.\nРаҳматилло онаси бетоблигини ва топган даромадини онасини даволатиш учун сарфлаётганини айтиб, йигитларга пул беролмаслигини айтган. Шундан сўнг пул талаб қилган йигитлар уни калтаклай бошлаган. Бу ердаги шовқин-сурон туфайли устахона атрофига одам йиғила бошлаганидан кейин йигитлар машинаси ўтириб, воқеа жойидан қочишган. Раҳматиллони эса участка милиционери ва маҳалла қўмитаси раиси олиб кетиб, “даъвом йўқ” қабилида тилхат ёздириб олишган.\nҲуқуқ фаолининг айтишича, асосан маиший жанжал сифатида қаралувчи бундай воқеалар тез-тез кузатилади.\n- Ўзбекларга нисбатан бўлаётган босимлар, ҳукумат, милиция ва бошқа органлар томонидан бўлаётган босимлар ҳалигача тўхтамади. Қўрқитиб, уриб, пул ундиришлар бир кун ҳам тўхтамади. Мен бир воқеани эшитмаган куним бўлмади, - дейди ҳуқуқ фаоли Равшан Гапиров.


Ўзбекистонда 2020 йилда битирувчилари ОТМга кирмаган мактаблар сони маълум бўлди\nХалқ таълими вазири Шерзод Шерматов 26 январь куни Сенат Фан, таълим ва соғлиқни сақлаш масалалари қўмитасининг мажлисида 2020 йилда умуман битирувчиси олий таълим муассасаларига кирмаган мактаблар сонини маълум қилди.\nУнинг сўзларига кўра, 2020 йилда олий таълим муассасаларига ҳужжат топширган мактаб битирувчилари сони 2 баробарга ошиб, абитуриентларнинг 23 фоизини ташкил этган. Ажратилган давлат квотасининг 34 фоизини (2019 йилда — 23 %) мактаб битирувчилари эгаллаган. Шу билан бирга, умуман битирувчиси олий таълим муассасаларига кирмаган мактаблар сони 3 бараварга (2019 йилда — 2126 та, 2020 йилда — 692 та) камайган.\nТаъкидланишича, тизимдаги педагог-кадрларнинг сифат таркиби яхшиланиб, олий тоифали ўқитувчилар сони 9,4 фоиз, биринчи тоифали ўқитувчилар сони 6 фоизга ошган. Бундан ташқари, 2020 йилда математика фанидан 56 та, кимё-биология фанидан 28 та, информатика ва АКТ 14 та ихтисослаштирилган мактаб ташкил этилган. 2020–2025 йилларда халқ таълими тизимида инклюзив таълимни ривожлантириш концепцияси қабул қилинган.\nМавзуга доир: «Ўзининг устида ишламайдиган, адашиб мактабга келиб қолганлар секин бошқа жойдан иш топсин» — Шерзод Шерматов\nМажлисда, шунингдек, 2020 йилда 175 мактаб таълим сифати қониқарсиз, деб баҳоланганлиги сабабли аккредитациядан ўтмагани таъкидланган. Ўқувчиларнинг умумий ўзлаштириш даражаси Сирдарё вилоятида 60,7 фоиз, Тошкент вилоятида 62,4 фоиз, Жиззах вилоятида 62,7 фоиз, Андижон вилоятида 64,2 фоиз, Наманган вилоятида 64,4 фоизни ташкил этиб, республика кўрсаткичидан паст даража қайд этилган. Назорат ишлари ўтказилган умумтаълим фанларидан ўқувчиларнинг ўзлаштириш даражаси физика фанидан 54,6 фоиз, кимё фанидан 54 фоиз натижага эришган.\nЎзбекистонда ўқувчилари ОТМга кира олмаган мактаблар сони 3 баробарга камайгани маълум қилинди\nВилоятлар бўйича битирувчиларнинг ОТМга кириш кўрсаткичи — рейтинг\nАввалроқ Шерзод Шерматов Қашқадарёдаги 20 та мактаб директорини ишдан бўшатгани ҳақида хабар берилганди. Шунингдек, Сирдарё туманида 5 та мактаб директори ишдан бўшатилгани маълум қилинган.


ИнтерФУТБОЛ :: Андрей Сидоров «Хўжанд»ни тарк этиб, «Динамо» сафига келиб қўшилди\nАндрей Сидоров «Хўжанд»ни тарк этиб, «Динамо» сафига келиб қўшилди\nТожикистоннинг «Хўжанд» клуби ўзбекистонлик ҳужумчи Андрей Сидоров жамоани тарк этганлигини эълон қилди. Бу ҳақда клуб расмий сайти хабар берган. Қайд этилишича, карантин сабабли Ўзбекистондан Тожикистонга қайта олмаган 25 ёшли футболчи билан амалдаги шартнома томонларнинг ўзаро келишуви асосида бекор қилинган.\nЭркин агентга айланган Андрей Сидоров «Динамо» жамоаси бош мураббийи Сергей Лушчан таклифига кўра, Самарқанд жамоаси машғулотларига келиб қўшилган. Хориждан қайтган легионер футболчи «Динамо» билан шартнома имзоласа, ёзги трансфер ойнасигача ПФЛ қайдномасидан ўтказилиб, Про лигада фаолият бошлаши мумкин.\nМаълумот учун, яқинда «Хўжанд» клуби бош мураббийи этиб Ҳаким Фузайлов тайинланган эди. Ҳозирда ушбу клубда ўзбекистонлик футболчилардан Маъмур Икромов, Сирож Ҳамроев ва Санжар Рихсибоевлар тўп суришмоқда.\nЭслатиб ўтамиз, Андрей Сидоров Тожикистон вице-чемпиони «Хўжанд» сафида мамлакат чемпионати ва ОФК кубоги баҳсида майдонга тушган эди.


Ҳаж давом этаётган Саудия Арабистонида аномал иссиқлик кузатилмоқда\n00:10 / 01.09.2017\nСаудия Арабистонига ҳаж амалини адо этгани келган зиёратчилар ҳаж амалларини жуда иссиқ об-ҳаво шароитида бажармоқдалар. Ҳозир Маккада соядаги ҳаво ҳарорати 43 градусни ташкил қилмоқда. Бу ҳақда 31 августда Саудия Арабистони метеохизмати маълум қилди.\nМетеохизмат маълумотларига кўра, 31 августда ҳажнинг энг асосий амали – қуёш чиқишидан то ботгунча туриладиган Арофат тоғида ҳаво ҳарорати 41 градусни, Мино водийсида эса 39 градусни ташкил қилган. Маккада шу билан бирга анча кучли шамол эсмоқда, унинг тезлиги соатига 35 км ни ташкил қилмоқда.\nМакка яқинидаги, баландлиги 70 метр келадиган Арофат тоғида туриш ҳажнинг энг асосий амали ҳисобланади. Агар у бажарилмаса, ҳаж амали бажарилмаган ҳисобланади.\n31 августда араб телеканаллари ушбу амал бажарилишини жонли тарзда намойиш қилиб боришди.\nСаудиялик шаҳзода терма жамоа қарзларини тўлаб беради\n18:34 / 22.05.2018


Шавкат Мирзиёев ўзбек тили байрами муносабати билан халққа табрик йўллади — Bugun.uz\n21:00 | 20-10-2021\nШавкат Мирзиёев 21 октябрь — Ўзбек тилига давлат тили мақоми берилган кун муносабати билан халққа табрик йўллади. Бу ҳақда Президент матбуот хизмати хабар берди.\nПрезидент ўз табригида ўзбек тилини ривожлантириш бўйича ишлар янада жадаллаштирилиши кераклигини таъкидлаган. Қуйида табрик матни тўлиқ ҳолда ҳавола этилади.\nАввало, сиз, азизларни, сизлар орқали бутун халқимизни улуғ айём — Ўзбек тили байрами куни билан чин қалбимдан самимий муборакбод этаман.\nЎтган қисқа даврда ўзбек тилини чуқур ўрганиш ва ўргатишга хизмат қиладиган 16 та китоб, жумладан, 9 та луғат нашр қилинганини алоҳида қайд этиш лозим. Айни вақтда 5 жилддан иборат «Ўзбек тилининг изоҳли луғати» фундаментал тадқиқоти вазирлик ва идоралар, таълим-тарбия масканларига, мамлакатимизнинг чет элдаги дипломатик ваколатхона ва консуллик муассасаларига етказилди. Шунингдек, чет эл фуқаролари ва юртдошларимизга ўзбек тилини ўргатадиган онлайн платформа, ўзбек тили изоҳли луғатининг мобил иловаси, хориждаги ватандошларимиз учун махсус веб-сайт яратилгани ҳам, албатта, муҳим аҳамиятга эга.\nҲозирги кунда янги Ўзбекистонни барпо этишга қаратилган эзгу интилиш ва ҳаракатларимиз ҳал қилувчи босқичга кўтарилмоқда. Бу йўлда миллий ўзлигимиз, ғурур-ифтихоримиз тимсоли бўлган она тилимиз, ҳеч шубҳасиз, беқиёс куч-қудрат ва илҳом манбаи бўлиб хизмат қилади. Ана шундай ҳаётий эътиқод ва буюк мақсад билан яшаётган халқимиз доимо омон бўлсин!\nСизларни бугунги байрам билан яна бир бор табриклаб, барчангизга сиҳат-саломатлик, бахту саодат, хонадонларингизга тинчлик-омонлик, файзу барака тилайман. Она тилимиз мангу яшасин!\nАввалроқ Шавкат Мирзиёев Ўзбекистон ўқитувчи ва мураббийларига табрик йўллаганди.


ЎзА - Тажрибали мураббия\n06.03.2017 16:26 Чоп этиш версияси\nМамлакатимизда қизларни спортга жалб қилиш ва хотин-қиз мураббийларни тайёрлашга алоҳида эътибор қаратилаётир.\nКеча спорт майдонларида муваффақиятларга эришган кўплаб спортчи қизлар бугун мураббия сифатида баркамол авлод тарбияси йўлида самарали фаолият олиб бормоқда. Стол тенниси бўйича халқаро тоифадаги спорт устаси, Ўзбекистон чемпиони, кўплаб халқаро турнирлар ғолибаси, Республика олий спорт маҳорати мактабининг стол тенниси бўйича мураббияси Саида Маҳмудова ана шундай салоҳиятли мутахассислардан.\nСаида тўққиз ёшидан таниқли мураббий Виталий Кузьминдан стол тенниси сирларини ўргана бошлади. Мамлакатимиз чемпионатларида ўз маҳоратини ошириб, 1998 йили Бутунжаҳон ўсмирлар ўйинларида бронза медаль билан тақдирланди.\nУ бир неча маротаба мамлакатимиз чемпионатида шоҳсупага кўтарилган. Бухоро ва Самарқанд вилоятларида ўтган Универсиада мусобақалари ғолибаси, икки марта ёшлар ўртасида жаҳон чемпиони бўлди.\nБиринчи Президентимиз Ислом Каримовнинг фармонига биноан Ватанимиз мустақиллигининг 23 йиллиги арафасида мамлакатимизда ҳар томонлама соғлом ва баркамол авлодни вояга етказиш ишига қўшган катта ҳиссаси ҳамда ёшларни Ватанга муҳаббат, истиқлол ғояларига садоқат, соғлом турмуш тарзи тамойиллари руҳида тарбиялашдаги хизматлари учун Саида Маҳмудова “Дўстлик” ордени билан тақдирланди.\n– Гарчи мураббийлик қилаётган бўлсам-да, стол тенниси билан мунтазам шуғулланаман, – дейди С.Маҳмудова. – Айни пайтда мамлакатимиз бўйлаб стол теннисини янада ривожлантиришга ҳисса қўшишга ҳаракат қилмоқдаман.\nС.Маҳмудова Республика олий спорт маҳорати мактабида ўттиздан зиёд ёшларга стол тенниси сирларини ўргатмоқда. Зоҳид Каримов, Исломбек Султонов, Сўғдиёна Мадалиева, Комила Холиқова, Ольга Ким каби шогирдлари турли нуфузли мусобақаларда муносиб иштирок этиб келмоқда.\n– Устозимиз ёшларга стол теннисининг нозик жиҳатлари – сезгирлик ва чаққонлик, тез қарор қабул қила олишни ўргатади, – дейди ХХХI ёзги Олимпия ўйинлари иштирокчиси Зоҳид Каримов. – Бу хислатлар спортчи учун жуда муҳим. Келажакдаги орзуимиз халқаро мусобақаларда муносиб иштирок этишдир.\nКатта натижаларни қўлга киритган спортчи, тажрибали мураббия С.Маҳмудова турмуш ўртоғи, боксчи Дилшод Маҳмудов билан фарзандлари – ўн бир ёшли Билол ва етти ёшли Робиянинг соғлом камол топаётганини кўриб, бахтидан қувончи чексиз. Билол отасига ҳавас қилиб бокс билан мунтазам шуғулланмоқда. Робия онасидан стол тенниси сирлари билан бирга таэквондони пухта ўрганаётир.


28.05.20 14:41\tmsk\nЎзбекистонда ободонлаштириш ишлари. Fvv.uz сайти фотосурати\nТошкент вилояти Бўка тумани ҳоким ўринбосари Анвар Хонтўраев педагогларни жамоат ишларига мажбурлагани учун 22,3 млн сўм($2,2 минг) миқдорида жаримага тортилган. Меҳнат инспекцияси ўтказган текширувлардан сўнг шундай қарорга келинди, деб хабар беради Халқ таълим вазирлигининг матбуот хизмати.\nМулозим апрель ойи охирида ҳам мактаб директорларини йиғиб, жойларда ободонлаштириш ишларини олиб боришга буйруқ берган. Бундан ташқари у № 12 мактаб раҳбари М.Хакимовани омма олдида камситган, унинг мутахассислик фаолиятини танқид қилган. Ниҳоят Хонтўраев директорни Бўка тумани хокими номига ишдан кетиш бўйича ариза ёзишга мажбурлаган.\nБундан ташқари, Хонтўраев олтита мактаб директорига босим ўтказган ҳолда , уларни жамоат ишларига мажбур қилган. Меҳнат инспекцияси ходимлари мулозимнинг педагогларни ноқонуний ўтоққа жалб қилганини исботлаганлар.\nҲоким ўринбосари Анвар Хонтўраевга нисбатан Ўзбекистон Республикаси Маъмурий жавобгарлик тўғрисидаги кодексининг 51-моддаси 1-қисми билан 22,3 млн. сўм жарима жазоси қўлланилган.\nУ мазкур модда бўйича максимал жазо олган.\nБундан олдин Самарқанд вилоятидаги ўқитувчилар ҳам жамоат ишларига мажбур қилингани тўғрисида хабарлар тарқалганди. Нарпай тумани ҳокимияти ўқитувчиларни мактаблардаги туалетларни тозалаш ва таъмирлаш ишларига сафарбар қилган.\nКейинги йилларда Ўзбекистон ҳукумати ташкилот ходимларининг қурилиш-ремонт, қишлоқ хўжалиги ишлари ва бошқа жамоат ишларига мажбуран жалб қилинишига қарши қаттиқ курашмоқда, мажбурий меҳнатга нисбатан жарималар миқдори ўн бараварга оширилди. Лекин шунга қарамасдан айрим маҳаллий амалдорлар ҳукумат ва давлат раҳбари қарорларини четлаб ўтишга ҳаракат қилмоқдалар. Бу ҳақда Аҳоли бандлиги ва меҳнат муносабатлари вазирлиги маълум қилади.


Нусрат Раҳмат. «Хонаи ғарибон» (ҳикоя) | www.ziyouz.uz\nБош саҳифа Ўзбек насри онлайн антологиясиНусрат Раҳмат (1941)Нусрат Раҳмат. «Хонаи ғарибон» (ҳикоя)\nАйиқ етаклаган амакининг номи — Сафарали. Ёши етмишнинг нари-берисида бўлиб, пешона тери ва кўз ёши таъмини роса татиган; чайир, андак букчайиб юрадиган, ўртабўй киши. Айиқ (лақаби — Дар-дар)нинг ҳам елка суяклари бўртиб турганлиги, жунларининг дағаллашгани, ўта итоаткорлиги, кўзлари хиралашиб, тишлари тўкилганлигини кўрган киши русларнинг: «Старость — не радость» деган нақли фақат одамларга эмас, жониворларга ҳам тааллуқли эканлигига ишонч ҳосил қиларди.\nСафарали Дар-дар билан унинг акасини қўлга киритиш учун обдон тайёргарлик кўрган, роса пайт пойлаганди ўшанда. Бу ердаги она айиқлар қишки уйқу пайтида — феврал ойининг охирларида кўз ёришини, болакайларнинг кўзи қирқ кунгача юмуқ бўлишини отасидан эшитганди. Шунинг учун ҳам кунлар исиб, она инидан чиқиб кетишини интиқлик билан кутишга тўғри келди.\n— Сен ҳайвонсан,- йўлида ва сўзида давом этди Сафарали,- кўп нарсани билмайсан — ёдингдан чиқариб юборасан. Биз келганимизда чегара деган гап йўқ эди — бемалол ўтиб келаверардик. Энди унақамас…\nБу — хавотирланиш эди. Улар ҳар йили баҳорда келиб, кузда қайтиб кетишарди: айиқ қишки уйқуни ўз юртида ўтказарди. Аммо ногаҳонда вазият ўзгарди. Ёз давомида тўйларда, сайлгоҳларда томоша кўрсатиб, тузуккина пул топишди-ю, аммо қайтишдла автомат тутган ҳарбийлар уларнинг йўлларини тўсишди: ҳукмфармолик билан ҳужжат талаб қилишди. Табиийки, уларда ҳужжат йўқ эди, илтимос, илтижолари эса уларнинг тош юрагини илитолмади: ноумид орқага қайтишга мажбур бўлдилар.\n-Ўша қиш яхши ухламадиларинг,- сўзида давом этди Сафарали, — бу ерда ҳаво тоза эмасди, шовқунлар ҳам бўлиб турарди. Гоҳида миршаб келиб, мендан пул талаб қилишини ҳисобга олмаганда, ҳеч ким тинчимизни бузмасди.\nТўпланганларнинг юзларидаги қизиқиш, ҳангоматалаблик майллари кучайгандай бўлди. Ноғора бу гал вазминроқ, ҳатто мунглироқ оҳанг бошлади. Улар паҳлавонларга монанд ҳаракатлар қилиб, икки бор давра айланишди, бир-бирларини курашга чорлаб, пўписа-ю иддаолар қилгандай бўлишди. Кейин (хўжайин ўргатгандай қилиб) Дар-дар илкисда акасига ташланиб қолди. Лўхтак ҳам анойилардан эмасди — рақибни белидан қучоқлаб даст кўтариб турди-ю, ҳангоматалаб оломоннинг ҳаяжонларини роса кўпиртиргач, кўтариб ташлади. У эса ирғиб туриб, рақибининг оёғидан олмоқчи бўлганда, Сафарали адолатпеша ҳакамлардай орага кирди: «Ҳай-ҳай! Ғирромлик чикора?! Мардлик — ҳалолликда!». Хуллас, узоқ давом этмаган курашдан кейин (ҳамишадагидек) Дар-дарнинг қўли баланд келди. Сафарали барабан чалишдан тўхтаб, муддаога ўтабошлади: қизим сенга айтаман, келиним сен эшит, қабилида шаъма билан ака-укага мурожаат қилди: «Сизлар жуда узоқдан — ҳов тоғлар орасидан самарқандликларга шод-у хуррамлик улашиш учун келгансизлар. Мана, роса ўйнадиларинг, кураш тущдиларинг. Албатта, андак чарчаб, қоринларинг ҳам очқагандир. Аммо сизларга у-бу олиб берай десам, шу кунларда ўзим ҳам жилла камхаржроқ бўлиб турибман. Энди бир давра айланиб чиқинглар: якка-ю ягона умидимиз Худодан — саховатпешалар, жўмардлар бу шаҳри азимда кўп деб эшитганмиз. Қани биродари азизлар, қўлларингни дуога кўтаринглар! Марҳаматини дариғ тутган, тутмаганни Аллоҳ ўз паноҳида сақлаган бўлсин! Худои меҳрибоним фарзанд талабларга — фарзанд, тўшакда михланиб ётган беморларга шифо ато этсин! Омин!»\nГап шундаки, ўша йили Самарқанддга кўчма ҳайвонот боғи келганди. Уччовлашиб томошага киришди. Қизиқ бўлганди шунда. Бир қафасда урғочи айиқни кўриб, иккаласи ҳам ўша томонга ташланишди, хужайинни ҳам тортиб кетишди. Ҳали бирор бор жинсий эҳтиросларини қондирмаган навқирон йигитчаларни тушуниш мумкин эди. Қафасдаги айиқ ҳам ажиб бир мойиллик ила булар томон интилди — лаҳзалик бўлса ҳамки, шавқовар лаззатга ташна эди: улар лабга-лаб босиб, ташналикларини андак қондирган бўлишдиди. Аммо ярамас темир қафас бундан бошқасига имкон бермади.\nОдатда ҳаёт, улашадиган арзимас шодликлари учун жуда кўп ҳақ талаб қилади. Уларнинг ҳам бу сарафроз кунлари икки йилдан ошмади: нима бўлди-ю, айиқлар касалланиб қолишди — иштаҳалари тушиб, ориқлаб кетишди; кечалари нолиш қиладиган бўлишди. Сафарали жуда ташвишга тушди, нигоҳлари сўник, меров бўлиб қолди. Ахир, Дар-дар билан Лўхтакдан ўзга ҳеч кими йўқ эди-да, бу бояқиш мусофирнинг. Бунинг устига тирикчилик ҳам шу ака-укалар туфайли. Хуллас, айро яшашни тасаввур қилиб бўлмасди! Томоша пайтида бир рус қизи Сафаралига яқинлашиб, жониворлар касаланганини ва вокзал томонда уларни даволайдиган клиника борлигини, ўзи ўша ерда ишлашини айтди, манзилгоҳни ёзиб берди.\n— Дар-дар, ёдингдами у ердаги ўрис қизлар журъатли, жонсўз, меҳрибон экан: иккалангни ҳам оғзингни чаққон боғлашди, ҳароратларингни ўлчашди. Кейин тезакларингни текшириб кўриш зарурлигини таъкидлашди. Биз кечгача ўтирдик. Овқат емай қўйганларинг сабаб, қоринларингни бўшатишларинг ҳам қийин кечди. Ниҳоят, қизлар ахлатларингни олиб, заррабинга қўйишди ва ўксиниб кетишди: ўпка, жигарларингда қурт бор экан. Улар дорилар беришди, аммо пул олишмади. Шуларнинг шарофати сабаб сен тирик қолдинг, акангни эса тупроққа топширдик. Ёлғиз ўзингни эргаштириб, мактабларга борардим — болаларга турли томошалар кўрсатиб, ризқ рўзимизни топарди. Аммо ҳаёт кундан-кун даҳшатли даражада зерикарли бўлиб борарди…\n← Аввалги Аввалги Нусрат Раҳмат. Оқ каламушлар (ҳикоя)\nКейинги → Кейинги: Нусрат Раҳмат. Айиқ эргаштирган амаки (ҳикоя)


Юрий Сёмин Жалолиддиновнинг омадсиз трансферига нима сабаб бўлганини айтди ва унга қандай маслаҳат берди?\n6 февраль, 2021, 19:22\nКўпни кўрган мутахассиснинг гапларига қулоқ сол, Жасур!\nМоскванинг “Локомотив” клубида бир неча йил фаолият олиб борган таниқли мутахассис Юрий Сёмин sports.uz мухбирига берган интервьюсида кўплаб қизиқарли мавзулар ҳақида гапирди.\nЎтган йили ҳамюртимиз Жасур Жалолиддинов айнан “Локомотив” билан беш йиллик шартнома имзолаганди, аммо яқинда барчаси барбод бўлди. Сёмин эса суҳбат давомида ушбу ўйинчи билан боғлиқ вазият ҳақида ҳам ўз муносабатини билдирди.\n- Ҳа, бундан хабарим бор. Ўйинчингиз хусусида фикрим шундай: у атрофидагиларнинг гап-сўзларига қулоқ солмасдан, аввало, ўзи “Локомотив”дек клубда ўйнаб кета олиши мумкинлиги ҳақида обдон ўйлаб олиши мақсадга мувофиқ бўларди. Бироқ вакилингиз ёшлик қилиб ҳали бунга тайёрлигини билмаса ҳам, жамоа билан битим имзолашга қарор қилди.\nАлбатта, бу Жалолиддиновнинг атрофидаги кишиларнинг ташаббуси туфайли юз берганига шубҳам йўқ. Улар Жасурга тўғри қарор қабул қилиш имконини қолдирмаган кўринади. Менимча, Жалолиддинов якуний тўхтамга келиш олдидан бу масалани мураббий билан юзма-юз учрашган ҳолда муҳокама қилиб олиши мақсадга мувофиқ бўларди. Шунингдек, ўйинчингиз ўзи тўп суриши мумкин бўлган янги жамоадаги вазиятни ўз кўзлари билан кўриши керак эди. Асосийси, футболчи бўлажак мураббийнинг режасига тўғри келиши, яъни – унга асқотиши мумкинлиги ёки мумкин эмаслигини билиб олса, шу аҳволга тушмаган бўларди.\nАфтидан, унга “Локомотив”ни тавсия қилганлар шошилинч қарор қабул қилишига мажбур этган кўринишади. Менимча, бу ишни агентлар ёки футболчингиз атрофида бўлган бошқа кишилар фавқулодда жуда тез амалга оширишни маъқул кўрган бўлишлари эҳтимолдан ҳоли эмас. Шу боисдан ҳам Жасур Жалолиддиновнинг “Локомотив”га кўчиб ўтиши ўта омадсиз трансферга айланди. Ёш, боз устига келажаги порлоқ, дея қаралаётган ўйинчи учун бир йилни шунчаки оворагарчиликлар билан ўтказиб юбориш жуда катта йўқотишдир.\nМен футбол соҳасини яхши билганим учун нима деяётганимни тушунаман. Албатта, ҳар қандай ёш ўйинчининг бундай таклифдан боши айланиб қолиши турган гап. Вазият унинг зарарига ишлар экан, футболчи ўзидаги энг яхши хусусиятларни йўқотишга тушади. Ўйин амалиёти бўлмас экан, ижрочи бор маҳоратини ҳам йўқота бошлайди. Ўз навбатида, унда руҳий тушкунлик юзага келмасдан қолмайди. Шунинг учун ҳам ёшларга маслаҳатим, аввало бир тўхтамга келишдан олдин атрофингиздагиларнинг эмас, балки ўзингизнинг юрагингизга қулоқ солинг.\nФутболчи атрофидаги кишилар унга у ёки бу клубга кўчиб ўтсанг яхши бўлади, дея турли тавсияларни беришлари мумкин. Негаки, уларнинг ҳам ўз манфаатлари бор. Яъни, шундай инсонлар футболчи орқали аввало ўзларини ўйлашлари турган гап. Бир сўз билан айтганда, Жалолиддиновнинг шошма-шошарлик билан “Локомотив”га кўчиб ўтиши пировардида умуман ўзини оқламади. Балки унинг кўчиб ўтиши атрофидагилар учун омадли чиққан бўлиши мумкиндир. Лекин айнан Жасур учун бу катта йўқотиш бўлди, дея баралла фикр билдирса бўлаверади. Ҳаётда шунақа ишлар ҳам юз бериб туради. Жалолиддиновга маслаҳатим шуки, у ўзи тушиб қолган мураккаб ҳолатдан чиқиб кетишга интилиши керак. Бунинг учун ўйинчингизга ирода кучи ва қатъий характер зарур. Бахтга қарши у бир йилни шунчаки ўтказиб юборди, - дейди "Локомотив"нинг собиқ устози.\nТез орада Юрий Сёмин билан уюштирилган қизиқарли суҳбатни тўлиқ кўринишда сайтимизда ўқишингиз мумкин. Sports.uzни кузатишда давом этинг!


6 ҳудудда аҳоли орасида янги ҳолатлар аниқланди\nЮқтирганлар 13193 киши\nВафот этганлар 61 киши\n00:30 / 29.06.2020\n28 июнь куни Ўзбекистонда 266та янги зарарланиш ҳолати тасдиқланди (жами 7948 ҳолат), 2 киши вафот этди ва 89 нафар бемор соғайди. Шу вақтгача 5329 беморга жавоб берилган, 22 киши вафот этган, шифохоналарда 2597 нафар бемор даволанмоқда.\nБугун 7 ҳудудда - Қорақалпоғистон Республикаси, Тошкент шаҳри, Андижон, Самарқанд, Сирдарё, Қашқадарё ва Тошкент вилоятларида янги ҳолатлар қайд этилди. ССВ матбуот хизмати раҳбари Фурқат Санаев телеграмдаги каналида беморлар қайд этилиши ва соғайиши бўйича кўрсаткичлар жадвалини келтирди.\nБугунги 266 ҳолатдан 247таси карантин муассасаларида, 16таси аҳоли орасида аниқланган, халқаро юк ташувчи автомашина ҳайдовчилари бўлган 3 кишига ҳам вирусдан зарарланиш ташхиси қўйилган.\nАҳоли орасида (+16)\nБугун олти ҳудудда аҳоли орасида янги касалланиш ҳолатлари аниқланди. Анча вақтдан буён илк марта Андижон вилоятида аҳоли орасида янги ҳолатлар қайд этилди - 6 киши вирусга чалингани маълум бўлди. Андижонда бугун жами 14 кишида вирус аниқланди - шу вақтгача қайд этилган ҳолатлар сони 209дан ошди. Шундан 181 бемор соғайган, шифохоналарда 26 бемор даволанмоқда.\nСамарқанд вилоятида аҳоли орасида 4 ҳолат қайд этилди. Айни вақтда вилоятдаги тиббиёт муассасаларида 46 бемор даволанмоқда.\nБугун шунингдек, Қорақалпоғистонда аҳоли орасида 2 бемор аниқланди (кетма-кет иккинчи кун), Тошкент шаҳрида ҳам 2 ҳолат қайд этилди (бу сўнгги вақтларда пойтахтда аҳоли орасида қайд этилган энг кам ҳолатдир), Тошкент ва Сирдарё вилоятларида ҳам биттадан янги беморлар аҳоли орасида аниқланди.\nХориждан келгач Тошкент вилоятидаги Ўртасарой карантин марказига жойлаштирилган фуқаролар орасида 202 ҳолат аниқланди.\nТошкент шаҳрида коронавирусга чалинганлар билан мулоқотда бўлиб, карантинга олинган фуқаролар орасида 11 кишига вирусдан зарарланиш ташхиси қўйилди.\nТошкент вилоятида беморлар билан алоқаси туфайли карантинга олинган 10 кишида вирус чиқди.\nШунингдек, Қашқадарё вилоятида карантиндагилардан 14 киши, Андижон вилоятида 8 киши, Қорақалпоғистонда 2 киши вирусга чалингани маълум бўлган.\nҚорақалпоғистон Республикаси 2, Сирдарё вилоятида 1 нафар халқаро юк ташувчи автомашина ҳайдовчисига коронавирусдан зарарланиш ташхиси қўйилган.\n28 июнь давомида 89 нафар бемор соғайди. Тошкент шаҳридаги тиббиёт муассасаларида 75 нафар, Қашқадарё вилоятида 14 нафар беморга жавоб берилди.\nҲозирда касаллик қайд этилган жами 7948 нафар бемордан 5329 нафари соғайиб, даволаниш кўрсаткичи 67 фоизни ташкил этмоқда.\nКоронавирус пандемияси даврида Ўзбекистонда илк марта бир кунда икки ўлим ҳолати эълон қилинди. 14 июнь куни Ўрта Чирчиқдаги карантин марказида иш бошлаган шифокор хизмат вақтида коронавирусга чалинган, 23 июнь куни унда касаллик аниқланган, 26 июнь куни вафот этган. Шунингдек, 22 июнь куни коронавирусдан зарарланиш ташхиси қўйилиб, Тошкент тиббиёт академиясининг кўп тармоқли клиникасига ётқизилган бемор 28 июнда оламдан ўтган. Эндиликда Ўзбекистонда коронавирус қурбонлари сони 22тани ташкил этмоқда.\nАйни пайтда тиббиёт муассасаларида даволанаётган 2597 нафар бемордан 18 нафари оғир, 6 нафари эса ўта оғир аҳволда.\nҲозирда Ўзбекистонда уй карантинида 40 120 нафар, стационар карантинда эса 23 432 нафар фуқаро тиббий кузатувда бўлиб турибди.\nЎзбекистонда коронавирусдан зарарланиш ҳолатлари сони 13 мингдан ошди\nҚозоғистондаги «номаълум» зотилжам коронавируснинг янги шакли бўлиши мумкин - ЖССТ


2020 йилда 257 миллион долларлик қурилиш материаллари экспорт қилинган - hudud24.uz\n2021, 21-Aprel | 01:46\nБош саҳифа Янгиликлар Маҳаллий 2020 йилда 257 миллион долларлик қурилиш материаллари экспорт қилинган\n2020 йилда 257 миллион долларлик қурилиш материаллари экспорт қилинган\n14:56 / 29-01-2021\n2020 йилда 257 миллион долларлик қурилиш материаллари экспорт қилинди. Бу ҳақда АОКАда “Ўзсаноатқурилишматериаллари” уюшмаси мутасаддилари иштирокида ташкил этилган матбуот анжуманида маълум қилинди.\nТаъкидланишича, 2020 йилда 32,2 млн доллар цемент, 20,6 млн доллар алюмин ва ПВХ профиллар, 16,5 млн доллар керамик плитка, 13,1 млн доллар қуруқ қурилиш аралашмалари, 8,4 млн доллар оҳак, 7,6 млн доллар гипсокартон, 3,8 млн доллар “обой” каби қурилиш материаллари экспорт қилинган.\nҚурилиш материаллари экспорти географияси анъанавий ҳисобланган бозорлар яъни Қозоғистон, Қирғизистон, Туркманистон, Тожикистондан ташқари Афғонистон, Озарбайжон, Туркия, Россия, Украина, Хитой давлатлари ҳисобига кенгайтирилган.\nУюшма таркибидаги корхоналар 2020 йилда жами 7 трлн 870 млрд сўмлик саноат маҳсулотлари ишлаб чиқарилиб, ўтган йилга нисбатан ўсиш 108,0 фоизга таъминланган.\nАввалги мақолаАвтотурагоҳда назорат касса чеки берилмаса, 5 миллион сўм жаримага тортилади\nКейинги мақолаКўп қаватли уйлар олдидаги автураргоҳ учун қанча солиқ тўланади?


Чегара бўйича қирғиз-ўзбек музокараларида «илгари силжиш» бор\nНаманганда қирғиз-ўзбек чегарасини делимитация ва демаркация қилиш бўйича ҚР ва ЎзР ҳукуматлараро делегациясининг навбатдаги музокаралари бўлиб ўтмоқда. Бу бир йил ичида шу даражадаги 15-икки томонлама расмий учрашувдир.\nРасмий маълумотларга қараганда, музокаралар 5 августда бошланган ва 13 августда тугалланиши керак. 2016 йил охиридан бери иккала мамлакат тегишли идораларининг вакиллари ҳали Қирғизистон, ҳали Ўзбекистон ҳудудида учрашиб, амалда ҳар ойда шундай консультациялар ўтказмоқдалар.\nИккала делегациянинг расмий вакиллари “музокаралар қониқарли бўлаётгани, илгари силжиш борлиги”ни таъкидламоқда. Лекин натижалар ҳақида ёки уларни қачон кутиш мумкинлиги тўғрисида икки томон ҳам ҳеч нарса хабар қилмаяпти ва сукут сақлашни лозим топмоқда.\nЎзбекистон ва Қирғизистон ўртасидаги чегара 1378 километр бўлиб, шундан 230 километри ҳалигача аниқ белгиланмай қолган.


Ташқи рекламани жойлаштириш ҳуқуқи берилганлиги тўғрисидаги гувоҳнома олиш интерактив давлат хизмати » Жиззах вилояти ҳокимлиги интерактив хизматлар портали\nИнтерактив хизмат номи: Ташқи рекламани жойлаштириш ҳуқуқи берилганлиги тўғрисидаги гувоҳнома олиш интерактив давлат хизмати\nТашқи рекламани жойлаштириш ҳуқуқи берилганлиги тўғрисидаги гувоҳнома.\nТашқи рекламани жойлаштириш ҳуқуқи берилганлиги тўғрисидаги гувоҳнома олиш учун жисмоний ва юридик шахслар томонидан тақдим этиладиган ҳужжатлар тўплами (қуйида санаб ўтилган) “Ягона дарча” марказлари орқали қабул қилиниб, ҳужжатлар асосида хулосалар ва қарорлойиҳалари тайёрланиб, Жиззах вилоятидаги шахар ва туман ҳокимликлари ҳузуридаги ишчи органга хулоса учун тақдим этилади.\nТашқи рекламани жойлаштириш ҳуқуқи берилганлиги тўғрисидаги – гувоҳнома.\nТашқи рекламани жойлаштириш ҳуқуқи берилганлиги тўғрисидаги гувоҳномани олиш учун жисмоний ва юридик шахслар томонидан тақдим этиладиган ҳужжатлар тўплами:\nРеклама жойини олиш ва реклама конструксиясини жойлаштириш истагини билдирган аризачи ариза билан мурожаат қилиши лозим. Аризада қуйидаги маълумотлар кўрсатилши керак: -аризадан мақсад; -конструкция тури ва унинг ўлчамлари; -аризадаги реклама жойининг мавжуд объектларга боғлиқ ҳолда аниқ манзили; -аризачининг имзоси ва муҳри; -реклама жойининг чизмаси; -ўрнатилиши мўлжалланаётган конструксиянинг изометрияда олд томондан, ён томондан, тепадан кўринишлари акс этган ҳамда конструксия барча элементларининг ўлчамлари, тури, конструкциянинг умумий оғирлиги кўрсатилган техникавий чизмаси; -шамол босими талабларига мувофиқлиги тўғрисида маъсул шахслар томонидан бажарилиб, имзоланган ҳамда ташкилотнинг муҳри билан тасдиқланган кафолат мажбуриятлари; -зарур бўлса, реклама конструксиясини ўрнатилиши мўлжалланган мулк эгалари, шунингдек реклама конструксиясини ўрнатиш мўлжалланаётган ҳудуд эгалари билан келишув.\nАхборот кўрсаткичини ўрнатиш истагини билдирган аризачи ариза билан мурожаат қилиши лозим. Аризада қуйидаги маълумотлар кўрсатилиши лозим: -аризадан мақсад; -ахборот кўрсаткичининг ўлчамлари; -ахборот кўрсаткичи ўрнатиладиган манзили ва мўлжали; -кўрсаткичдаги матн ва жойлаштириш муддати; -аризачининг имзоси ва муҳри. Аризага мажбурий тартибда қуйидаги ҳужжатлар мажмуаси илова қилинади: -ахборот кўрсаткичи ўрнатиладиган жойининг чизмаси; -раҳбар томонидан тасдиқланган ва муҳри билан шаҳодатланган, конструксиянинг аниқ ўлчамлари ва рангли тасвири кўрсатилган ахборот кўрсаткичи конструксиясининг эскизи.\n· «Реклама тўғрисида» ги Ўзбекистон Республикаси Қонуни;\n· “ «Реклама тўғрисида»ги Ўзбекистон Республикаси Қонунини амалга ошириш чора-тадбирлари ҳақида” Вазирлар Маҳкамасининг қарори.\nКўрсатилаётган рекламанинг мазмуни, реклама ташувчисининг тури, жойлаштирилаётган рекламанинг эгаллаш ҳудудига боғлиқ ҳолда Жиззах вилоятидаги шахар ва туман ҳокимликлари ҳузуридаги Кенгаш қарорига кўра.\n40 иш кунигача.\nЛицензияси орган мансабдор шахсининг ҳатти-ҳаракати (ҳаракатсизлиги) юзасидан қонун ҳужжатларида белгиланган тартибда шикоят қилиш ҳуқуқига эгадир.\nТашқи реклама жойлаштириш ҳуқуқи берилганлиги тўғрисидаги гувоҳнома олиш учун ариза нусхаси(doc, 145 кб)\nРуҳсатнома нусхаси(doc, 52 кб)\nХизмат регламенти(pdf, 347кб)\nБошқа ҳужжатлар(zip, 42 кб)


Эрдўған Сурия шимолига ҳарбий юриш билан таҳдид қилди\nТуркия президенти Ражаб Тойиб Эрдўған Токат вилоятидаги чиқиши вақтида Туркия мамлакат ичкарисида ҳам, ташқарида ҳам терроризмга қарши жиддий кураш олиб боражаги ҳақида гапирди. У Туркия жанубини терроризм таҳдидидан ҳимоя қилиш учун турк армияси яқин кунлар давомида Сурия шимоли-ғарбида жойлашган Манбиж ва Африн минтақаларидаги Сурия курдлари ҳудудида «Фрот қалқони» амалиёти каби ҳарбий амалиёт бошланиши мумкинлигини маълум қилди.\n«Бизга берилган ваъдалар бажарилмаса, Манбиж бир ҳафтадан сўнг нима қилишимизни кўради», деган Эрдўған.\nШунингдек, у АҚШ бу борада Туркия билан ҳамкорлик қилишига умид билдиришини айтиб ўтган.\n«Анқарани ва Туркия билан стратегик ҳамкорлик доирасидаги қадамларни қўллаб-қувватлаш вақти келди. Биз Вашингтон Туркияни қўллашини кутмоқдамиз. Умид қиламизки, дўст давлатлар Анкаранинг позициясини ёқлайди. Африндаги амалиётлар давомида иттифоқчиларимиз хато қадам ташламаслиги ва террорчилар тарафини олмаслигига ишонч билдирамиз», деган президент.\nТуркия Сурия курдларини террорчилик ташкилоти деб ҳисоблайди.\nАнқара Сурия курдларини ҳарбий қўллаб-қувватлагани учун Вашингтонни бир неча марта қоралаганди.\n«Фрот қалқони» аксилтеррор амалиёти Сурия шимолида Туркия қуролли кучлари томонидан 2016 йилнинг августидан 2016 йил мартига қадар ўтказилганди ИШИД ва PYD ташкилотларига қарши ҳарбий амалиётлар натижасида 1200 квадрат километр майдон озод қилинган, жумладан 200дан ортиқ аҳоли пункти, 3 мингга яқин жангари йўқ қилинганди.